
UVOD
Lokalna politika zaštite od diskriminacije lica sa invaliditetom polazi od činjenice da se najveći dio prava ostvaruje upravo u neposrednom okruženju u kojem osoba živi: u pristupu opštinskoj upravi, školi, zdravstvenoj i socijalnoj zaštiti, tržištu rada, javnom prevozu, informacijama, kulturi, sportu i procesima odlučivanja. Zbog toga se položaj lica sa invaliditetom na lokalnom nivou ne može svesti na pojedinačna materijalna davanja ili povremene projektne aktivnosti, već zahtijeva plansko uklanjanje fizičkih, informacionih, komunikacionih, proceduralnih i društvenih barijera, razvoj usluga podrške za život u zajednici i stvarno učešće lica sa invaliditetom u odlučivanju o pitanjima koja ih se tiču.
Osnov za donošenje Lokalnog akcionog plana Opštine Tuzi za period 2027–2028. godine sadržan je prvenstveno u Strategiji za zaštitu lica sa invaliditetom od diskriminacije i promociju jednakosti 2022–2027, Konvenciji Ujedinjenih nacija o pravima lica sa invaliditetom, važećem antidiskriminacionom zakonodavstvu i Modelu lokalnog akcionog plana koji je pripremila Zajednica opština Crne Gore. Plan se oslanja na model razumijevanja  invaliditeta zasnovan na ljudskim pravima, prema kojem se ograničenja u učešću ne posmatraju isključivo kao posljedica individualnog slučaja, već kao rezultat njegovog međudjelovanja sa barijerama u fizičkom, institucionalnom i društvenom okruženju.
Novi planski ciklus nadovezuje se na iskustvo Lokalnog akcionog plana za period 2021–2023. godine i partnerstvo Opštine Tuzi sa institucijama i lokalnim  organizacijama civilnog društva. Istovremeno, ovaj dokument pokušava da ispravi slabosti prethodnog ciklusa koje su se odnosile na neujednačeno vođenje podataka, nedovoljno precizne pokazatelje, oslanjanje pojedinih aktivnosti na projektno finansiranje i odsustvo sistematskog praćenja funkcionalne pristupačnosti. Posebna pažnja zato je posvećena mjerama koje su u nadležnosti lokalne samouprave, realnim partnerstvima sa državnim institucijama i jasnom razlikovanju aktivnosti koje se mogu sprovesti u okviru redovnog rada od onih za koje su potrebna dodatna ili kapitalna sredstva.
Vizija plana je Opština Tuzi kao lokalna zajednica u kojoj lica sa invaliditetom, bez diskriminacije i uz potrebnu podršku, ravnopravno učestvuju u obrazovanju, radu, porodičnom, političkom, kulturnom i društvenom životu, koriste javne objekte i usluge i ostvaruju pravo na samostalan život u zajednici.
1. ŠTA PREDSTAVLJA LOKALNI AKCIONI PLAN
Lokalni akcioni plan je planski dokument kojim Opština Tuzi, u okviru svojih nadležnosti i u partnerstvu sa državnim organima, javnim ustanovama, organizacijama lica sa invaliditetom, drugim nevladinim organizacijama i lokalnom zajednicom, utvrđuje ciljeve i aktivnosti za unapređenje položaja lica sa invaliditetom, nosioce aktivnosti i rokove za njihovo sprovođenje, indikatore za praćenje rezultata i potrebne izvore finansiranja.
Mjere iz Plana zasnivaju se na nadležnostima Opštine Tuzi utvrđenim Zakonom o lokalnoj samoupravi i Statutom Opštine Tuzi. Plan ne prenosi na Opštinu poslove koji su zakonom povjereni ministarstvima, Zavodu za zapošljavanje, Centru za socijalni rad, zdravstvenim i obrazovnim ustanovama i drugim organima. Istovremeno, podstiče razmjenu informacija, kao i multisektorsku i međusektorsku saradnju na lokalnom i nacionalnom nivou.
U oblastima u kojima nema neposrednu nadležnost, Opština će informisati građane i koordinirati lokalne aktere, pružati finansijsku ili logističku podršku u skladu sa zakonom, inicirati rješenja i povezivati nadležne institucije, obezbjeđivati pristupačnost lokalnih objekata i procedura, te pratiti probleme i upućivati ih nadležnim državnim institucijama.
Mjere Plana prilagođene su stanju na teritoriji opštine Tuzi. Analiza svake oblasti polazi od raspoloživih podataka i utvrđenih barijera, na osnovu kojih su definisani operativni ciljevi, indikatori učinka i aktivnosti koje Opština i njeni partneri mogu sprovesti u okviru plansog perioda 2027–2028. godine. Kada početni podatak nije dostupan ili se informacije iz različitih izvora razlikuju, utvrđivanje i provjera početnog stanja predviđeni su odgovarajućim aktivnostima. Time se obezbjeđuje da se odluke i praćenje rezultata zasnivaju na provjerenim podacima, a ne na nedokumentovanim procjenama. 

1.1. Vizija, misija, ciljevi i vrijednosti Plana

VIZIJA 
Opština Tuzi je pristupačna, uključiva i solidarna lokalna zajednica u kojoj lica sa invaliditetom, bez diskriminacije i uz potrebnu podršku, ravnopravno ostvaruju prava, samostalno donose odluke i aktivno učestvuju u obrazovnom, ekonomskom, porodičnom, političkom, kulturnom, sportskom i društvenom životu.

MISIJA 
Opština Tuzi će, u okviru svojih nadležnosti i u partnerstvu sa državnim institucijama, javnim ustanovama, organizacijama lica sa invaliditetom, drugim nevladinim organizacijama, poslodavcima i lokalnom zajednicom, planski uklanjati fizičke, informacione, komunikacione, proceduralne i društvene barijere, razvijati podršku za život u zajednici i obezbjeđivati stvarno učešće lica sa invaliditetom u odlučivanju.

OPŠTI STRATEŠKI CILJ
Unaprijediti zaštitu od diskriminacije, jednakost, pristupačnost i puno uključivanje lica sa invaliditetom u sve oblasti života lokalne zajednice kroz mjerljive, održive i koordinisane mjere u periodu 2027–2028. godine.


	BR.
	OBLAST DJELOVANJA
	OPERATIVNI CILJ

	I
	Žene i djevojčice sa invaliditetom
	Obezbijediti uslove za ravnopravno uključivanje žena i djevojčica sa invaliditetom u društveni, ekonomski i javni život lokalne zajednice.

	II
	Djeca sa invaliditetom i djeca sa smetnjama u razvoju
	Obezbijediti koordinisan sistem podrške za uključivanje djece sa invaliditetom i djece sa smetnjama u razvoju u lokalnu zajednicu.

	III
	Pristupačnost
	Obezbijediti uslove za ravnopravan pristup licima sa invaliditetom objektima u javnoj upotrebi, javnim površinama, saobraćaju, informacijama, komunikacijama i uslugama.

	IV
	Socijalna i dječja zaštita, samostalan i porodični život
	Razviti sistem podrške i usluga koji omogućava licima sa invaliditetom ravnopravan i što samostalniji život u zajednici.

	V
	Postupanje organa uprave i pristup pravdi
	Unaprijediti institucionalne kapacitete, efikasnost i pristupačnost postupaka pred lokalnim organima i dostupnost mehanizama zaštite prava.

	VI
	Obrazovanje
	Obezbijediti podršku učenicima sa invaliditetom i djeci sa posebnim obrazovnim potrebama za kvalitetno obrazovanje bez diskriminacije.

	VII
	Profesionalna rehabilitacija, rad i zapošljavanje
	Povećati aktivaciju, korišćenje mjera profesionalne rehabilitacije i mogućnosti zapošljavanja lica sa invaliditetom u Tuzima.

	VIII
	Zdravlje, rehabilitacija i lična pokretljivost
	Smanjiti fizičke, komunikacione i organizacione barijere u pristupu zdravstvenoj zaštiti, rehabilitaciji i preventivnim programima.

	IX
	Politički i javni život
	Obezbijediti uslove i podršku za aktivno i smisleno učešće lica sa invaliditetom u lokalnom odlučivanju i političkom životu.

	X
	Kultura, mediji, sport i rekreacija
	Obezbijediti ravnopravno učešće i pristup lica sa invaliditetom kulturnom životu, medijskim sadržajima, sportu i rekreativnim aktivnostima.



	VRIJEDNOSTI

	I. LJUDSKO DOSTOJANSTVO I AUTONOMIJA
II. JEDNAKOST I ZABRANA DISKRIMINACIJE
III. PRAVIČNOST I INDIVIDUALNA PODRŠKA
IV. SAMOSTALAN ŽIVOT I UKLJUČENOST U ZAJEDNICU
V. UČEŠĆE I PARTNERSTVO
VI. RODNA RAVNOPRAVNOST I INTERSEKCIONALNOST
VII. SOLIDARNOST I ODGOVORNOST
VIII. TRANSPARENTNOST I ZAŠTITA PRIVATNOSTI



NAČELA SPROVOĐENJA
Mjere Plana zasnivaju se na provjerenim podacima, utvrđenim potrebama lica sa invaliditetom i stvarnim nadležnostima lokalnih aktera. Za svaku aktivnost utvrđuju se nosilac, partneri, rok sprovođenja, indikator rezultata i izvor finansiranja, uz prednost održivim rješenjima koja se mogu uključiti u redovni rad institucija i godišnje budžete. Pristupačnost se planira kao cjelovit proces koji obuhvata dolazak do usluge, ulazak u objekat, kretanje i komunikaciju, korišćenje usluge i završetak postupka. Sprovođenje i ostvareni rezultati prate se na godišnjem nivou, uz konsultovanje lica sa invaliditetom i javno izvještavanje.



2. STRATEŠKI DOKUMENTI I ZAKONSKA REGULATIVA
2.1. Međunarodni pravni i strateški okvir
Konvencija Ujedinjenih nacija o pravima lica sa invaliditetom i njen Fakultativni protokol predstavljaju osnovni međunarodni pravni okvir na kojem se zasniva ovaj Plan. Konvencija invaliditet razumije kao rezultat međudjelovanja oštećenja sa arhitektonskim, komunikacionim, institucionalnim i društvenim barijerama i zahtijeva puno uživanje građanskih, političkih, ekonomskih, socijalnih i kulturnih prava bez diskriminacije. Pored jednakosti i zabrane diskriminacije, za lokalni nivo naročito su značajne obaveze opšte i digitalne pristupačnosti, obezbjeđivanja razumnih i proceduralnih prilagođavanja, samostalnog života i uključenosti u zajednicu, inkluzivnog obrazovanja, zdravlja, rehabilitacije, rada, političkog i javnog učešća, kulture, rekreacije i sporta. Član 4 stav 3 zahtijeva bliske konsultacije i aktivno uključivanje lica sa invaliditetom, uključujući djecu, preko njihovih reprezentativnih organizacija u donošenje i sprovođenje propisa i politika. Za lokalno planiranje važni su i član 31, koji nalaže prikupljanje odgovarajućih, razvrstanih i zaštićenih podataka radi kreiranja politika, te član 33, koji naglašava koordinaciju, praćenje i učešće civilnog društva. Fakultativni protokol omogućava podnošenje individualnih predstavki Komitetu UN nakon iscrpljivanja domaćih pravnih sredstava i sprovođenje postupka ispitivanja teških ili sistemskih povreda prava.
Zaključna zapažanja Komiteta Ujedinjenih nacija o pravima lica sa invaliditetom u odnosu na Crnu Goru predstavljaju važan izvor smjernica za usklađivanje propisa, budžeta i prakse sa Konvencijom. Ona usmjeravaju javne politike ka dosljednom napuštanju medicinskog, starateljskog i zaštitničkog pristupa i primjeni modela zasnovanog na ljudskim pravima, u kojem su lica sa invaliditetom nosioci prava, a javne vlasti odgovorne za uklanjanje barijera i obezbjeđivanje podrške. U praktičnom smislu, lokalna samouprava treba da planira dostupne usluge u zajednici, pristupačne postupke i informacije, učešće reprezentativnih organizacija u svim fazama ciklusa politike i mjerljive rezultate razvrstane najmanje po polu, uzrastu i drugim relevantnim osnovama, bez stvaranja nepotrebnih zbirki osjetljivih ličnih podataka. Konvenciju treba primjenjivati zajedno sa drugim ugovorima UN, naročito Međunarodnim paktom o građanskim i političkim pravima, Međunarodnim paktom o ekonomskim, socijalnim i kulturnim pravima, Konvencijom o pravima djeteta i Konvencijom o eliminisanju svih oblika diskriminacije žena. Time se obezbjeđuje intersekcionalni pristup ženama i djevojčicama, djeci, starijim licima i drugim osobama koje mogu biti izložene višestrukoj diskriminaciji.
Na evropskom nivou, Evropska konvencija o ljudskim pravima i praksa Evropskog suda za ljudska prava štite lica sa invaliditetom kroz zabranu diskriminacije i druga zajemčena prava, dok Revidirana evropska socijalna povelja, posebno član 15, zahtijeva djelotvorno ostvarivanje prava na samostalnost, socijalnu integraciju i učešće u životu zajednice, zajedno sa pravima na obrazovanje, rad, zdravlje, socijalnu zaštitu i usluge. Strategija Evropske unije o pravima osoba sa invaliditetom 2021–2030, dodatno osnažena 2026. godine, usmjerava djelovanje ka pristupačnosti, samostalnom životu, zapošljavanju, socijalnoj zaštiti, inkluzivnom obrazovanju, političkom učešću i ravnopravnom korišćenju digitalnih i javnih usluga, uz koordinisanu ulogu nacionalnih, regionalnih i lokalnih vlasti. Ovi standardi su važni i u procesu pristupanja Crne Gore Evropskoj uniji, jer se kvalitet pravnog okvira procjenjuje prema njegovoj primjeni i stvarnim ishodima za građane. Plan je istovremeno povezan sa Agendom Ujedinjenih nacija za održivi razvoj do 2030. godine i načelom „da niko ne bude izostavljen“. Od posebnog značaja su SDG 1 o smanjenju siromaštva i socijalnoj zaštiti, SDG 3 o zdravlju, SDG 4 o inkluzivnom obrazovanju, SDG 5 o rodnoj ravnopravnosti, SDG 8 o dostojanstvenom radu, SDG 10 o smanjenju nejednakosti, SDG 11 o pristupačnim i uključivim naseljima, prevozu i javnim prostorima, SDG 16 o dostupnim institucijama i učešću u odlučivanju i SDG 17 o partnerstvima i razvrstanim podacima. Konvencija i SDGs treba da se primjenjuju kao međusobno dopunjujući okviri: Konvencija određuje obavezujuće standarde ljudskih prava, dok SDGs omogućavaju da se ti standardi prevedu u lokalne ciljeve, indikatore, budžetske prioritete i redovno izvještavanje.
2.2. Nacionalni pravni i strateški okvir
Strategija za zaštitu lica sa invaliditetom od diskriminacije i promociju jednakosti 2022–2027 predstavlja neposredni nacionalni strateški okvir za lokalni plan. Nacionalni akcioni plan za 2026–2027. godinu zadržava dvanaest operativnih ciljeva i obuhvata žene i djevojčice sa invaliditetom, djecu sa invaliditetom i djecu sa smetnjama u razvoju, pristupačnost, pristup pravdi i postupanje organa, socijalnu zaštitu, privatni i porodični život, obrazovanje, rad i zapošljavanje, zdravlje, rehabilitaciju i ličnu pokretljivost, politički i javni život, kulturu, medije, sport i rekreaciju i ulogu lokalnih samouprava. Struktura ovog plana je usklađena sa tim oblastima, uz povezivanje tema koje se na lokalnom nivou prirodno sprovode kroz iste institucije i mjere.
Zakon o zaštiti jednakosti i zabrani diskriminacije iz 2026. godine uspostavlja opšti okvir zaštite jednakosti, dok Zakon o zabrani diskriminacije lica sa invaliditetom detaljnije uređuje posebne oblike diskriminacije po osnovu invaliditeta. Za lokalne organe ove norme se neposredno odražavaju na način pružanja usluga, dostupnost postupaka, obezbjeđivanje razumnih prilagođavanja, pristupačnost informacija i prostora i obavezu da lokalni propisi i praksa ne proizvode neposrednu ili posrednu diskriminaciju.
Zakon o socijalnoj i dječjoj zaštiti uređuje materijalna davanja i usluge socijalne i dječje zaštite, uključujući usluge podrške za život u zajednici. Nacionalna Strategija razvoja sistema socijalne i dječje zaštite 2025–2028 dodatno stavlja naglasak na povećanje dostupnosti usluga, kvalitet upravljanja i razvoj sistema koji ne počiva samo na novčanim pravima. Za Tuzi je ovaj pravac naročito važan, jer lokalni podaci pokazuju širok obuhvat materijalnim davanjima, dok usluge poput pomoći u kući, personalne asistencije, dnevnog boravka i stanovanja uz podršku nijesu razvijene u lokalnoj zajednici.
Strategija deinstitucionalizacije 2025–2028 usmjerava sistem prema razvoju usluga u zajednici i smanjivanju zavisnosti od institucionalnog smještaja. U lokalnom planiranju to zahtijeva da se odluke o novim servisima ne zasnivaju samo na postojanju prostora ili pojedinačnim projektnim inicijativama, već na procjeni potreba korisnika, standardima kvaliteta, licenciranju pružalaca kada je ono propisano i održivom finansiranju.
Zakon o profesionalnoj rehabilitaciji i zapošljavanju lica sa invaliditetom i prateći podzakonski akti uređuju utvrđivanje procenta invaliditeta, preostale radne sposobnosti i mogućnosti zaposlenja, pravo na profesionalnu rehabilitaciju, standarde mjera i aktivnosti profesionalne rehabilitacije i subvencije poslodavcima. Sistem ne obuhvata samo subvenciju zarade: profesionalna rehabilitacija uključuje savjetovanje i motivisanje, procjenu radnih i funkcionalnih sposobnosti, podršku u sticanju vještina, analizu konkretnog radnog mjesta, plan prilagođavanja radnog mjesta i opreme, praćenje na radnom mjestu i evaluaciju uspješnosti procesa. Lokalni plan zato zapošljavanje posmatra kroz cijeli put od evidencije i aktivacije do prilagođavanja radnog mjesta i zadržavanja zaposlenja.
Zakon o jedinstvenom vještačenju invaliditeta, usvojen 2025. godine, uspostavlja jedinstveni postupak procjene statusa lica sa invaliditetom i stepena potrebne podrške, sa namjerom da više sektorskih procjena zamijeni sistemom koji, pored oštećenja, uzima u obzir funkcionalni status i barijere za učešće. Tokom perioda važenja ovog Plana lokalne institucije će morati da usklade način informisanja građana i sopstvene evidencije sa novim sistemom, vodeći računa da ne uspostavljaju paralelne registre osjetljivih ličnih podataka mimo zakonskog osnova.
Zakon o izgradnji objekata i podzakonski propisi o prilagođavanju objekata za pristup i kretanje lica smanjene pokretljivosti i lica sa invaliditetom uređuju tehničke zahtjeve pristupačnosti. Za lokalni nivo to znači da pristupačnost mora biti ugrađena u planiranje, projektovanje, odobravanje i izvođenje radova, a ne naknadno tretirana kao dodatak. Posebnu obavezu predstavlja provjera funkcionalnosti postojećih elemenata pristupačnosti, jer postojanje rampe, lifta ili označenog parking mjesta samo po sebi ne znači da je čitav put do usluge pristupačan.
U oblasti obrazovanja Plan se oslanja na propise o vaspitanju i obrazovanju djece sa posebnim obrazovnim potrebama i Strategiju reforme obrazovanja 2025–2035. Uloga Opštine je ograničena u odnosu na zapošljavanje stručnog kadra i upravljanje školskim sistemom, ali je značajna u radu lokalne komisije za usmjeravanje, koordinaciji institucija i roditelja, unapređenju pristupačnosti lokalne infrastrukture i upućivanju dokumentovanih potreba Ministarstvu prosvjete, nauke i inovacija i resursnim centrima.
Pored navedenih propisa, za sprovođenje Plana značajni su Zakon o lokalnoj samoupravi, propisi iz oblasti zdravstvene zaštite, besplatne pravne pomoći, zaštite podataka o ličnosti, javnog saobraćaja, izbora, kulture i sporta. 
2.3. Lokalni pravni i planski okvir
Opština Tuzi već raspolaže lokalnim propisima koji stvaraju osnov za dio mjera predviđenih ovim Planom. Odlukom o pravima iz socijalne i dječje zaštite, donijetom 18. jula 2019. godine, utvrđuju se prava i usluge koje Opština obezbjeđuje u okviru svojih nadležnosti i budžetskih mogućnosti. Ta odluka omogućava da se lokalna socijalna politika poveže sa analizom potreba lica sa invaliditetom i da se, u skladu sa zakonom i raspoloživim sredstvima, planiraju dodatne mjere i usluge.
Odluka o postavljanju, odnosno građenju i uklanjanju pristupnih rampi, liftova i sličnih objekata za pristup i kretanje lica smanjene pokretljivosti i lica sa invaliditetom na teritoriji Opštine Tuzi ("Službeni list Crne Gore – opštinski propisi", br. 33/19) uređuje postupak postavljanja i građenja pristupnih elemenata na postojećim objektima. Za naredni period važno je da se ovaj lokalni mehanizam poveže sa novim nacionalnim propisima o izgradnji objekata i sa sistematskim mapiranjem funkcionalne pristupačnosti.
Na pristupačnost i kretanje utiču i odluke o javnim parkiralištima, uređenju saobraćaja, opštinskim i nekategorisanim putevima, auto-taksi prevozu i komunalnom redu. Izvještaj o stanju uređenja prostora Opštine Tuzi za 2025. godinu potvrđuje da se Odluka o pristupnim rampama i liftovima i dalje nalazi u lokalnom normativnom okviru. Tokom sprovođenja Plana potrebno je provjeriti usklađenost lokalnih akata sa novijim zakonima i podzakonskim standardima i po potrebi pripremiti njihove izmjene.
Strateški plan razvoja Opštine Tuzi 2021–2026 i godišnji programi rada i budžet predstavljaju okvir kroz koji se aktivnosti LAP-a moraju povezati sa redovnim lokalnim planiranjem. Mjere koje zahtijevaju kapitalna ulaganja neće se smatrati realizovanim donošenjem zaključka ili inicijative, već tek nakon izrade tehničke dokumentacije, obezbjeđivanja finansiranja i sprovođenja radova. Mjere koje se mogu sprovesti kroz redovni rad treba, nasuprot tome, uvrstiti u godišnje programe i realizovati bez odlaganja.
3. METODOLOGIJA IZRADE LOKALNOG AKCIONOG PLANA
Dokument je pripremljen prema strukturi Modela lokalnog akcionog plana Zajednice opština Crne Gore, uz prilagođavanje sadržaja specifičnom lokalnom kontekstu, raspoloživim podacima, nadležnostima Opštine Tuzi i utvrđenim potrebama lica sa invaliditetom. Posebna pažnja posvećena je povezivanju analize stanja sa operativnim ciljevima, indikatorima i aktivnostima, kako bi mjere iz akcionog plana neposredno proizlazile iz identifikovanih problema i bile realno sprovodive u okviru lokalnih nadležnosti i raspoloživih resursa.
Analiza je zasnovana na kombinovanju više izvora: podacima Popisa stanovništva 2023, izvještajima Zavoda za zapošljavanje Crne Gore, Ministarstva socijalnog staranja, brige o porodici i demografije i Centra za socijalni rad, doprinosima članova Radne grupe, školskim evidencijama, nalazima organizacija lica sa invaliditetom, javnoj bazi podataka o pristupačnosti objekata, izvještajima i publikacijama relevantnih nevladinih organizacija i podacima iz prethodnog lokalnog planskog ciklusa.
Podaci iz različitih evidencija tumačeni su odvojeno, jer se odnose na različita prava, statuse i oblike podrške i mogu obuhvatati ista lica. Evidencije o ličnoj invalidnini, dodatku za njegu i pomoć, povlasticama u saobraćaju, statusu invaliditeta, nezaposlenosti i korišćenju drugih prava mogu se preklapati i ne predstavljaju broj jedinstvenih lica sa invaliditetom. Isto važi za profesionalnu rehabilitaciju: broj uključivanja u pojedine mjere ne predstavlja nužno broj različitih osoba, jer jedno lice može tokom istog procesa biti uključeno u više uzastopnih mjera.
U nekoliko slučajeva različiti izvori daju različite podatke o istom pitanju. Takve razlike nijesu uklanjane proizvoljnim izborom jednog izvora. U tekstu su navedene kao pitanje koje zahtijeva institucionalnu provjeru. Primjer su pojedini elementi pristupačnosti obrazovnih objekata: javna baza pristupačnih objekata bilježi postojanje rampe ili lifta, dok lokalni izvještaji ukazuju na nefunkcionalnost pojedinog elementa ili drugačije stanje na terenu. Plan zato predviđa terensku provjeru pristupačnosti prioritetnih objekata i funkcionalnosti njihovih elemenata, kako bi se utvrdilo pouzdano početno stanje za praćenje planiranih aktivnosti.
Mjere u akcionom planu birane su prema tri kriterijuma: da odgovaraju problemu dokumentovanom u analizi; da postoji jasno utvrđen nosilac ili partner koji ima stvarnu nadležnost; i da je obim aktivnosti realno ostvariv u periodu 2027–2028. godine. 
4. OPERATIVNI CILJEVI I OBLASTI DJELOVANJA
Oblasti djelovanja i operativni ciljevi Lokalnog akcionog plana definisani su u skladu sa oblastima i operativnim ciljevima Strategije za zaštitu lica s invaliditetom od diskriminacije i promociju jednakosti 2022–2027, uz njihovo prilagođavanje nadležnostima lokalne samouprave i utvrđenom stanju i potrebama u opštini Tuzi. Pojedine međusobno povezane oblasti nacionalne Strategije objedinjene su na lokalnom nivou, dok se cilj koji se odnosi na ravnopravno učešće i zaštitu prava lica sa invaliditetom u lokalnim zajednicama ostvaruje kroz cjelokupan Lokalni akcioni plan.
	OBLAST
	OPERATIVNI CILJ

	I. Žene i djevojčice sa invaliditetom
	Obezbijediti uslove za ravnopravno uključivanje žena i djevojčica sa invaliditetom u društveni, ekonomski i javni život lokalne zajednice.

	II. Djeca sa invaliditetom / djeca sa smetnjama u razvoju
	Obezbijediti koordinisan sistem podrške za uključivanje djece sa invaliditetom i djece sa smetnjama u razvoju u lokalnu zajednicu.

	III. Pristupačnost
	Obezbijediti uslove za ravnopravan pristup licima sa invaliditetom objektima u javnoj upotrebi, javnim površinama, saobraćaju, informacijama, komunikacijama i uslugama.

	IV. Socijalna i dječja zaštita, samostalan i porodični život
	Razviti sistem podrške i usluga koji omogućava licima sa invaliditetom ravnopravan i što samostalniji život u zajednici.

	V. Postupanje organa uprave i pristup pravdi
	Unaprijediti institucionalne kapacitete, efikasnost i pristupačnost postupaka pred lokalnim organima i dostupnost mehanizama zaštite prava.

	VI. Obrazovanje
	Obezbijediti podršku učenicima sa invaliditetom i djeci sa posebnim obrazovnim potrebama za kvalitetno obrazovanje bez diskriminacije.

	VII. Profesionalna rehabilitacija, rad i zapošljavanje
	Povećati aktivaciju, korišćenje mjera profesionalne rehabilitacije i mogućnosti zapošljavanja lica sa invaliditetom u Tuzima.

	VIII. Zdravlje, rehabilitacija i lična pokretljivost
	Smanjiti fizičke, komunikacione i organizacione barijere u pristupu zdravstvenoj zaštiti, rehabilitaciji i preventivnim programima.

	IX. Politički i javni život
	Obezbijediti uslove i podršku za aktivno i smisleno učešće lica sa invaliditetom u lokalnom odlučivanju i političkom životu.

	X. Kultura, mediji, sport i rekreacija
	Obezbijediti ravnopravno učešće i pristup lica sa invaliditetom kulturnom životu, medijskim sadržajima, sportu i rekreativnim aktivnostima.


5. ANALIZA STANJA
5.1. Demografski podaci
	Pokazatelj
	Vrijednost
	Napomena

	Ukupno stanovnika
	12.979
	Popis 2023.

	Žene
	6.267 (48,29%)
	Popis 2023.

	Muškarci
	6.712 (51,71%)
	Popis 2023.

	Lica koja prijavljuju najmanje jednu smetnju/prepreku u svakodnevnim aktivnostima
	844 (6,50%)
	461 žena; 383 muškarca

	Lica sa formalnim rješenjem o statusu invaliditeta
	446 (3,44%)
	199 žena; 247 muškaraca


Izvor: MONSTAT, Popis stanovništva, domaćinstava i stanova 2023
Prema rezultatima Popisa stanovništva, domaćinstava i stanova iz 2023. godine, u opštini Tuzi živi 12.979 stanovnika, od čega 6.267 žena (48,29%) i 6.712 muškaraca (51,71%). Najmanje jednu smetnju ili prepreku u obavljanju svakodnevnih aktivnosti prijavilo je 844 stanovnika, odnosno 6,50% ukupnog stanovništva obuhvaćenog popisom. Među njima je 461 žena i 383 muškarca. Istovremeno, podatak o formalno utvrđenom statusu invaliditeta odnosi se na 446 lica, odnosno 3,44% stanovništva: 199 žena i 247 muškaraca. Ovi pokazatelji ukazuju na potrebu da se planiranje mjera zasniva na različitim izvorima podataka i da uvažava rodnu strukturu, kao i raznovrsnost potreba stanovništva.
Popisni podatak o licima koja prijavljuju smetnje ili prepreke u svakodnevnim aktivnostima i podatak o licima sa formalno utvrđenim statusom invaliditeta odnose se na različite kategorije i ne mogu se neposredno izjednačiti. Popisni podatak zasniva se na odgovorima stanovništva, dok formalni status podrazumijeva sproveden postupak i rješenje nadležnog organa. Razlika između iskazanih brojeva iznosi 398 lica, ali se ona ne može tumačiti kao broj osoba bez formalnog statusa invaliditeta, jer nije poznato u kojoj mjeri se ove dvije kategorije preklapaju. Za potrebe lokalnog planiranja, nalazi ukazuju da mjere i usluge ne treba usmjeravati isključivo prema licima koja posjeduju formalno rješenje, već treba uvažiti i potrebe stanovnika koji su u Popisu prijavili smetnje ili prepreke u svakodnevnim aktivnostima.
5.2. Administrativni i institucionalni kapaciteti
Sprovođenje politike zaštite prava lica sa invaliditetom u Tuzima zahtijeva koordinisano djelovanje lokalne uprave, državnih institucija, javnih ustanova i organizacija civilnog društva. U okviru lokalne uprave, ključnu ulogu u sprovođenju Plana imaju Sekretarijat za lokalnu samoupravu, Sekretarijat za finansije, Sekretarijat za urbanizam, Služba komunalne policije i komunalne inspekcije, kao i drugi organi i službe Opštine Tuzi u okviru svojih nadležnosti. U donošenju lokalnih propisa i praćenju sprovođenja politika važnu ulogu ima Skupština Opštine Tuzi, uz stručnu i administrativnu podršku Službe Skupštine.
Među institucijama i organizacijama koje djeluju na teritoriji opštine ili pružaju usluge građanima Tuzi, za sprovođenje Plana posebno su značajni JU Centar za socijalni rad za Glavni grad Podgorica i opštine Zeta i Tuzi – Područna jedinica Tuzi; Zavod za zapošljavanje Crne Gore – Područna jedinica Podgorica, Biro rada Tuzi; JZU Dom zdravlja Glavnog grada – Zdravstveni objekat Tuzi; JPU „Majka Tereza“ – Tuzi; JU OŠ „Mahmut Lekić“ – Tuzi, JU OŠ „29. novembar“ – Dinoša, JU OŠ „Jedinstvo“ – Skorać i JU OŠ „Đerđ Kastrioti Skenderbeg“ – Tuzi; JU Srednja mješovita škola „25. maj“ – Tuzi; Opštinska organizacija Crvenog krsta Tuzi, kao i organizacije lica sa invaliditetom i druge organizacije civilnog društva koje djeluju u oblastima obuhvaćenim Planom.
Važan institucionalni resurs predstavlja iskustvo međusektorske saradnje razvijeno tokom izrade i sprovođenja prethodnog Lokalnog akcionog plana i kroz saradnju Opštine sa NVU „Djeca Crne Gore“. Prethodni plan nastao je kroz zajednički proces Opštine i civilnog sektora, uz formiranje radne grupe u kojoj su učestvovali predstavnici relevantnih lokalnih institucija i organizacija. Tuzi je bila među prvih pet lokalnih samouprava u Crnoj Gori koje su imale usvojen lokalni akcioni plan posebno usmjeren na zaštitu lica sa invaliditetom od diskriminacije i promociju jednakosti, zajedno sa Bijelim Poljem, Tivtom, Herceg Novim i Pljevljima. Ovo iskustvo predstavlja dobru osnovu za nastavak koordinisanog rada, koji je u narednom periodu potrebno dodatno učvrstiti kroz jasnije obaveze nosilaca aktivnosti, redovnu razmjenu informacija i sistematično praćenje rezultata.
Budžetski podaci iz prethodnog perioda ukazuju na kontinuitet finansiranja pojedinih lokalnih inicijativa i aktivnosti, ali troškovi povezani sa politikom invaliditeta nijesu objedinjeni u posebnoj programskoj liniji, zbog čega nije moguće jednostavno utvrditi ukupan nivo lokalnih ulaganja u ovu oblast. Novi Plan zato predviđa da se kroz godišnje programe sprovođenja posebno prate sredstva obezbijeđena kroz redovni rad institucija, lokalne transfere i grantove, finansiranje usluga, projektna sredstva i kapitalna ulaganja. Takav pristup treba da omogući jasnije praćenje ne samo utrošenih sredstava, već i vrste ulaganja i njihovog doprinosa trajnom unapređenju pristupačnosti, dostupnosti usluga i ostvarivanju prava lica sa invaliditetom.
5.3. Rezultati i iskustva sprovođenja LAP-a 2021–2023.
Sprovođenjem Lokalnog akcionog plana napravljen je važan početni korak u razvoju lokalne politike zaštite lica sa invaliditetom od diskriminacije. Najveći napredak postignut je tamo gdje su postojali jasno partnerstvo, projektna podrška i mogućnost da se aktivnosti realizuju kroz obuke, kampanje, konsultacije i direktan rad sa korisnicima. Istovremeno, sporije su napredovale mjere koje su zahtijevale infrastrukturna ulaganja, trajna budžetska izdvajanja, promjene procedura i stabilne međuinstitucionalne mehanizme.
Ukupni rezultat zato treba posmatrati kao značajan, ali ne i završen proces: 56% mjera realizovano je u potpunosti, dok je dodatnih 29% pokrenuto i djelimično ostvareno. Za naredni planski period posebno je važno očuvati razvijeno partnerstvo Opštine Tuzi i civilnog sektora, ali ga dopuniti jasnijim indikatorima, godišnjim izvještavanjem i stabilnim budžetskim obavezama. Prioritet treba dati pristupačnosti informacija i javnih prostora, poboljšanju dostupnosti prevoza, preventivnoj zdravstvenoj zaštiti, pristupačnosti opštinskih upravnih postupaka i stvaranju uslova za puno javno i političko učešće lica sa invaliditetom.
	Status mjera
	Broj
	Udio

	Realizovane u potpunosti
	23
	56%

	Djelimično realizovane
	12
	29%

	Nerealizovane / nedovoljno dokumentovane
	6
	15%

	Ukupno
	41
	100%


Izvor: Opština Tuzi,  Informacija o pripremi, sprovođenju i rezultatima Lokalnog akcionog plana za zaštitu lica sa invaliditetom od diskriminacije i promociju jednakosti za period 2021–2023. godine
Opština Tuzi je, polazeći od potrebe da sistemski unaprijedi položaj lica sa invaliditetom i obezbijedi njihovu ravnopravnu uključenost u život lokalne zajednice, pristupila izradi Lokalnog akcionog plana za zaštitu lica sa invaliditetom od diskriminacije i promociju jednakosti za period 2021–2023. godine. Ovim dokumentom Opština je prvi put na lokalnom nivou jasno definisala ciljeve, mjere i odgovornosti u oblastima od posebnog značaja za ostvarivanje prava lica sa invaliditetom.
Položaj lica sa invaliditetom koja žive na teritoriji Opštine Tuzi i ranije je predstavljao područje interesovanja lokalnih kreatora javnih politika. Ipak, donošenjem Lokalnog akcionog plana stvoren je prvi cjelovit strateški okvir za unapređenje njihovog položaja, smanjenje diskriminacije i stvaranje uslova za ravnopravno učešće u obrazovnom, društvenom, ekonomskom, kulturnom i javnom životu zajednice. 
Opština Tuzi je formirala radnu grupu za pripremu Plana, u čijem radu su učestvovali predstavnici relevantnih organa lokalne uprave, javnih institucija i nevladinih organizacija. Na sastancima radne grupe razmatrani su raspoloživi podaci o položaju lica sa invaliditetom, identifikovani ključni problemi i prepreke i definisani prioriteti lokalne politike u ovoj oblasti. 
U procesu pripreme dokumenta korišćena je Metodologija Zajednice opština, odnosno Model lokalnog akcionog plana za zaštitu lica sa invaliditetom od diskriminacije i promociju jednakosti. Dokument je usklađen sa relevantnim međunarodnim standardima i Strategijom za zaštitu lica sa invaliditetom od diskriminacije i promociju jednakosti za period 2017–2021. godine, koju je Vlada Crne Gore donijela 2016. godine.
Na osnovu sprovedenih analiza i diskusija članova radne grupe definisani su vizija, misija i deset operativnih ciljeva Plana. Vizija je formulisana kao opredjeljenje da Opština Tuzi bude mjesto jednakih mogućnosti za lični razvoj i blagostanje lica sa invaliditetom, kao i za njihovo suštinsko učešće u donošenju i sprovođenju odluka od značaja za lokalnu zajednicu. Misija Plana usmjerena je na postizanje pune društvene uključenosti lica sa invaliditetom kroz izgradnju podržavajućeg okruženja bez fizičkih, administrativnih, kulturoloških i drugih barijera.
U skladu sa utvrđenom vizijom i misijom, definisani su sljedeći operativni ciljevi: Osigurati poštovanje i zaštitu dostojanstva ličnosti lica sa invaliditetom; 2. obezbijediti pristupačnost objekata u javnoj upotrebi i javnih površina, informacija i komunikacija, javnog prevoza, kao i javnih i privatnih dobara i usluga u urbanim i ruralnim područjima lokalne zajednice; 3. obezbijediti licima sa invaliditetom jednaku i pristupačnu pravnu zaštitu i mogućnosti za puno i efektivno učešće u upravnim, sudskim i drugim postupcima pred nadležnim organima lokalne uprave; 4. eliminisati sve oblike zloupotrebe privatnosti, ličnih podataka i porodičnih odnosa lica sa invaliditetom; 5. omogućiti inkluzivno obrazovanje na svim nivoima za učenike, studente i odrasla lica sa invaliditetom, uključujući pravo na izbor obrazovnog programa, upis, pristup i boravak u obrazovno-vaspitnoj ustanovi; 6. obezbijediti pristup informacijama i mjerama podrške za lica sa invaliditetom u oblasti profesionalne rehabilitacije, rada i zapošljavanja; 7. eliminisati sve oblike diskriminacije u oblasti socijalne zaštite, adekvatnog životnog standarda, samostalnog života i života u zajednici; 8. obezbijediti jednak pristup uslugama zdravstvene zaštite za lica sa invaliditetom; 9. uspostaviti djelotvorne mehanizme za aktivno učešće lica sa invaliditetom u političkom i javnom životu lokalne zajednice; 10. obezbijediti zaštitu i promociju kulturnog identiteta, kao i učešće lica sa invaliditetom u kulturnim, sportskim i rekreativnim sadržajima. Nakon utvrđivanja ciljeva, radna grupa je pristupila definisanju konkretnih mjera i aktivnosti za njihovo ostvarivanje. Za svaku mjeru određeni su indikatori uspjeha, odgovorne institucije i organizacije, vremenski okvir realizacije, okvirno potrebna finansijska sredstva i očekivani izvori finansiranja. Na taj način uspostavljena je osnova ne samo za sprovođenje aktivnosti već i za praćenje ostvarenih rezultata i odgovornosti pojedinačnih aktera.
Za većinu oblasti bilo je moguće utvrditi odgovarajuće mjere na osnovu raspoloživih podataka, prijedloga i iskustava članova radne grupe. Određenu poteškoću predstavljalo je odsustvo predstavnika zdravstvenog sektora tokom dijela procesa. Zbog toga je radni tim pripremio predlog mjera u oblasti zdravstvene zaštite, koje je naknadno potvrdila nadležna institucija.
Na planiranje mjera uticala je i finansijska kriza izazvana pandemijom kovida-19, koja se odrazila na raspoloživost sredstava u lokalnim budžetima. Kako bi Plan bio realističan i sprovodiv u datim okolnostima, radna grupa je dogovorila da se u početnoj fazi prednost da mjerama koje ne zahtijevaju značajna finansijska ulaganja, a koje mogu doprinijeti unapređenju saradnje, informisanja, znanja i kapaciteta lokalnih institucija. Značajan dio stručne, organizacione i projektne podrške procesu izrade, a kasnije i sprovođenju i praćenju Plana, obezbijeđen je u saradnji sa NVU „Djeca Crne Gore“. Saradnja Opštine Tuzi i ove organizacije formalizovana je Memorandumom o saradnji, kojim su definisani oblici zajedničkog rada tokom pripreme i monitoringa Plana. Početna podrška izradi dokumenta obezbijeđena je kroz projekat „Ravnopravni i bez diskriminacije“, koji je NVU „Djeca Crne Gore“ realizovalo u saradnji sa Opštinom Tuzi od 1. januara do 31. decembra 2020. godine, uz finansijsku podršku Ministarstva za ljudska i manjinska prava Crne Gore. Projekat je doprinio uspostavljanju saradnje, formiranju i radu radne grupe, kao i pripremi prvog lokalnog strateškog dokumenta u ovoj oblasti. 
Nakon izrade Plana, dio aktivnosti koje su se odnosile na njegovo sprovođenje i praćenje podržan je kroz projekat „Saradnjom do boljeg položaja LSI u Tuzima“, koji je NVU „Djeca Crne Gore“ realizovalo u saradnji sa Opštinom Tuzi. Projekat je podržao Centar za građansko obrazovanje kroz program „OCD u Crnoj Gori – od osnovnih usluga do oblikovanja politika – M’BASE“, finansiran sredstvima Evropske unije.   
Kroz ovaj projekat podržani su rad i jačanje kapaciteta radne grupe za praćenje realizacije Plana, međusektorska saradnja, edukacija nastavnog osoblja, podrška roditeljima i djeci sa smetnjama u razvoju, analiza potreba za servisima podrške, informisanje građana o pravima lica sa invaliditetom i zagovaranje prilagođavanja lokalnih politika i prostora. Projekti NVU „Djeca Crne Gore“ tako su predstavljali važan mehanizam dodatne podrške lokalnom procesu koji je institucionalno vodila Opština Tuzi. Pored ove organizacije, u opštini je takođe aktivno Nevladino udruženje „Udruženje osoba sa invaliditetom Malesije” sa primarnim ciljem zaštite prava i unapređenja socio-ekonomskog statusa osoba sa invaliditetom na lokalnom nivou. 
Plan je obuhvatio 10 strateških ciljeva i 41 mjeru. Na osnovu raspoloživih podataka o realizaciji, u potpunosti su realizovane 23 mjere, odnosno 56% ukupnog broja. Djelimično je realizovano 12 mjera ili 29%, dok je šest mjera, odnosno 15%, ostalo nedovoljno realizovano. To znači da je 85% mjera u posmatranom periodu realizovano u potpunosti ili je njihova realizacija započeta i ostvarena u određenom obimu.
Najjasniji napredak ostvaren je u zaštiti dostojanstva lica sa invaliditetom, podizanju svijesti javnosti i međusektorskoj saradnji. Izrađene su analize i preporuke za unapređenje lokalnih politika i sprovedeno istraživanje o položaju i stepenu diskriminacije lica sa invaliditetom. Za praćenje Plana obučeno je 14 članova radne grupe, koja je održala četiri sastanka posvećena monitoringu realizacije.
Posebno vidljiv rezultat bila je kampanja „Preskočimo prepreke“, usmjerena na informisanje građana o pravima lica sa invaliditetom i djece i mladih sa smetnjama u razvoju. Obuhvatila je promotivne materijale, bilborde, brošure, sadržaje za društvene mreže, televizijska gostovanja i video-priloge. Zabilježeno je 14 medijskih priloga, a onlajn aktivnosti ostvarile su više od 25.000 pregleda. Time je unaprijeđeno razumijevanje da pristupačnost i ravnopravnost nijesu izdvojena socijalna pitanja, već preduslov učešća u svim oblastima života.
Značajan dio aktivnosti realizovan je u inkluzivnom obrazovanju. Obučeno je 40 nastavnika i nastavnica iz osnovnih i srednjih škola za pripremu i primjenu individualnih razvojno-obrazovnih i tranzicionih planova. Organizovano je deset radionica za roditelje i deset za djecu, sa ciljem osnaživanja porodica i unapređenja podrške djeci sa smetnjama u razvoju. Školama su obezbjeđivani didaktički materijal i oprema, a za učenje na daljinu osam tableta. Aktivnosti su tako povezale jačanje znanja nastavnog kadra sa konkretnom podrškom djeci i porodicama.
U oblasti socijalne zaštite i života u zajednici izrađena je analiza potreba za servisima podrške, zasnovana na konsultacijama sa licima sa invaliditetom i roditeljima djece i mladih sa smetnjama u razvoju. Održan je i okrugli sto o usklađivanju lokalnih propisa sa Zakonom o zabrani diskriminacije lica sa invaliditetom. Time je podrška sagledana ne samo kroz pojedinačne usluge, već i kroz odgovornost lokalnih institucija da politike, budžete i postupke prilagode stvarnim potrebama korisnika.
Rezultati su zabilježeni i u pristupu pravdi, zaštiti prava, radu i zapošljavanju. Evidentirani su mehanizmi podrške za učešće lica sa invaliditetom u postupcima pred nadležnim organima i mogućnost korišćenja besplatne pravne pomoći. Postoje i konkretni primjeri zapošljavanja u javnom i privatnom sektoru, uz aktivnosti motivacije i podrške licima sa invaliditetom i njihovim porodicama.
Realizovane su i aktivnosti uključivanja u kulturni, društveni i sportski život opštine. Učešće na lokalnim manifestacijama i bazarima, aktivnosti u okviru Evropske nedjelje sporta, radionice, kampanje i volonterski angažman doprinijeli su većoj vidljivosti lica sa invaliditetom. Iako nijesu dostupni jednako detaljni podaci o broju učesnika, doprinos ovih aktivnosti ogleda se u većoj uključenosti i otvaranju lokalnih sadržaja prema različitim grupama korisnika.
Djelimična realizacija najizraženija je u oblasti pristupačnosti. Obilježena su pojedina parking mjesta i izdavane oznake za pristupačnost, pripremane su preporuke za prilagođavanje prostora, dok je kroz inicijativu za uređenje lokalnog parka promovisan koncept univerzalnog dizajna. Ipak, ove aktivnosti nijesu prerasle u cjelovit program prilagođavanja svih prioritetnih javnih objekata, površina, informacija i usluga. Šira medijska kampanja doprinijela je razumijevanju prava lica sa invaliditetom, ali nije u potpunosti zamijenila ciljanu edukaciju medija i javnosti o pristupačnosti objekata i komunikacija.
U oblasti obrazovanja djelimično su realizovane mjere koje se odnose na stipendije za lica sa invaliditetom i za deficitarna zanimanja značajna za rad sa osobama sa invaliditetom, poput logopeda i defektologa. Mehanizmi i mogućnosti podrške bili su razmatrani, ali planirani broj stipendija nije ostvaren ili nije dokumentovan. Djelimičan napredak ostvaren je i u kontinuiranoj aktivaciji lica sa invaliditetom na tržištu rada, pri čemu su obim aktivnosti ograničili pandemija, budžetska dinamika i izostanak stabilnog programa podrške.
Djelimično su ostvarene i mjere jačanja kapaciteta zdravstvenih institucija, promocije političkog i javnog učešća i organizovanja inkluzivnih sportskih događaja. Međusektorska saradnja i opšte informativne aktivnosti predstavljale su važnu osnovu, ali nijesu u svim slučajevima bile praćene posebnim obukama, kampanjama ili događajima sa jasno utvrđenim obuhvatom i rezultatima.
Najveći nedostaci odnose se na uspostavljanje pristupačnih kanala komunikacije i informisanja, uključujući pristupačan opštinski veb-portal, informacije u alternativnim formatima i sistemsko korišćenje različitih komunikacionih kanala. Nije potvrđena ni realizacija planirane obuke javnih službenika o antidiskriminacionim standardima u oblasti pristupačnosti, niti posebne obuke lokalnih službenika o zaštiti privatnosti i ličnih podataka lica sa invaliditetom.
Nijesu u dovoljnoj mjeri realizovane ni analiza lokalnih propisa i preporuke za ravnopravno učešće lica sa invaliditetom u upravnim, sudskim i drugim postupcima, nabavka specijalizovanog vozila za prevoz djece sa smetnjama u razvoju, kao ni planirane aktivnosti promocije i sprovođenja preventivnih zdravstvenih pregleda. Riječ je uglavnom o mjerama koje su zahtijevale dodatna budžetska sredstva, formalne institucionalne procedure, specijalizovane kapacitete ili kontinuiranu saradnju više sektora.
5.4. Analiza stanja po oblastima
5.4.1. Žene i djevojčice sa invaliditetom
Prema raspoloživim podacima, 199 žena u Tuzima ima formalno rješenje o statusu invaliditeta, dok 461 žena prema Popisu 2023. prijavljuje najmanje jednu smetnju ili prepreku u svakodnevnim aktivnostima. Na kraju 2025. godine među 100 registrovanih nezaposlenih lica sa invaliditetom bilo je 49 žena. Podaci Centra za socijalni rad pokazuju da žene učestvuju i u velikom broju korisnika prava vezanih za invaliditet i njegu, ali dostupne lokalne evidencije nijesu u svim kategorijama razvrstane po polu.
Položaj žena sa invaliditetom treba posmatrati kroz istovremeni uticaj invaliditeta, ekonomskog položaja, porodičnih obaveza, mjesta stanovanja i dostupnosti usluga. U ruralnim djelovima opštine udaljenost od institucija i nedostatak prevoza mogu povećati zavisnost od članova porodice. Zbog toga plan ne predviđa izdvojene kampanje bez nastavka, već uključivanje žena sa invaliditetom u postojeće programe zapošljavanja, preduzetništva, zaštite od nasilja i javnih konsultacija, uz obezbjeđivanje razumnih prilagođavanja.
Dopunski izvori: UMHCG – publikacije o rodnoj ravnopravnosti, ekonomskom nasilju i pravima žena sa invaliditetom; I MI Boke – materijali o diskriminaciji žena sa invaliditetom.
5.4.2. Djeca sa invaliditetom i djeca sa smetnjama u razvoju
	Ustanova
	Djeca sa smetnjama / teškoćama
	IROP
	Asistenti
	Ključna napomena

	OŠ „Mahmut Lekić“
	29
	28
	9
	Najveći obuhvat; stručni tim, ali nedovoljna pristupačnost pojedinih prostora/područnih odjeljenja

	OŠ „29. novembar“
	2
	2
	1
	Psiholog; nema pedagoga i defektologa 

	OŠ „Jedinstvo“
	0 evidentiranih sa konačnim rješenjem
	—
	—
	Nedostatak dijela stručnog kadra 

	OŠ „Gjergj Kastrioti Skenderbeu“
	0 evidentiranih sa konačnim rješenjem
	—
	—
	Jedno dijete u procesu usmjeravanja; psiholog sa polovinom norme

	Ukupno, četiri OŠ
	31
	30
	10
	25 dječaka i 6 djevojčica


Izvor: podaci osnovnih škola dostavljeni Radnoj grupi, jun 2026.
Podaci pokazuju izrazitu koncentraciju podrške u OŠ „Mahmut Lekić“, koja obuhvata 29 od ukupno 31 evidentiranog učenika sa smetnjama i teškoćama u razvoju u četiri osnovne škole. To ne znači da u drugim školama nema djece kojoj je podrška potrebna; u jednoj školi je, na primjer, dijete bilo u postupku usmjeravanja. Zbog malih apsolutnih brojeva i različitih faza postupka, godišnje ažuriranje podataka mora obuhvatiti i djecu u procesu procjene, uz zaštitu privatnosti.
Lokalne škole navode nedostatke u stručnim službama i didaktičkim sredstvima, a posebno je ograničena dostupnost stručnjaka koji mogu pružati podršku na albanskom jeziku. U takvim uslovima kvalitet podrške može zavisiti od škole i mjesta stanovanja, umjesto od individualne potrebe djeteta. Zato su prioriteti, pored obezbjeđenja asistenata,  međusektorska koordinacija, funkcionalna pristupačnost školskih objekata, podrška stručnim službama kroz državne i mobilne resurse i kvalitetni prelazi između vrtića, osnovne i srednje škole.
Što se tiče srednjoškolskog uzrasta, podaci dostavljeni iz JU Srednje mješovite škole „25. maj“ u Tuzima odnose se na četiri učenika kojima je potrebna dodatna i individualizovana obrazovna podrška. Njihove potrebe obuhvataju održavanje pažnje i koncentracije, razumijevanje i izvršavanje zadataka, pamćenje, komunikaciju i organizaciju rada, naročito pri savladavanju složenijih sadržaja. Kao primjereni oblici podrške izdvajaju se kratke, jasne i postupno strukturisane instrukcije, ponavljanje i provjera razumijevanja, vizuelni materijali i konkretni primjeri, razlaganje zadataka na manje korake, dodatno vrijeme za rad i prilagođavanje zadataka individualnim mogućnostima učenika. U skladu sa potrebama učenika, podrška može uključivati i primjenu asistivnih i augmentativnih komunikacionih sredstava, kao što su aplikacija Cboard i kartice sa slikama. Navedeni podaci ukazuju na značaj dosljednog planiranja i primjene prilagođavanja u nastavi, saradnje nastavnika i stručne službe i redovnog praćenja napretka svakog učenika.
5.4.3. Pristupačnost objekata, saobraćaja, informacija i usluga
Ovaj Plan pristupačnost sagledava kao neprekinut lanac: osoba treba da može doći do objekta, ući i nesmetano se kretati, koristiti potrebne sadržaje i opremu, dobiti informacije u odgovarajućem formatu i samostalno završiti postupak. Zato postojanje pojedinačnog elementa, poput rampe ili parking mjesta, nije dovoljno da bi se objekat smatrao u potpunosti pristupačnim.
Kao jedan od izvora za procjenu fizičke pristupačnosti korišćena je Baza podataka o pristupačnosti objekata Udruženja paraplegičara Podgorica. U pregledu baze za Opštinu Tuzi korišćenom za izradu ovog Plana evidentirano je 13 objekata. Tabela prikazuje isključivo elemente pristupačnosti navedene u bazi i ne predstavlja ocjenu potpune ili funkcionalne pristupačnosti pojedinačnog objekta.
	Br.
	Naziv objekta
	Kategorija
	Elementi pristupačnosti evidentirani u bazi

	1
	JU Osnovna škola „Jedinstvo“, Tuzi
	Obrazovanje
	Rampa; ulazni prostor; oglasni pano

	2
	PO Zatrijebačka Cijevna – Osnovna škola „Gjergj Kastrioti Skenderbeu“, Tuzi
	Obrazovanje
	Ulazni prostor; oglasni pano

	3
	PO Donji Zatrijebač – Osnovna škola „Gjergj Kastrioti Skenderbeu“,  Tuzi
	Obrazovanje
	Nema evidentiranih elemenata pristupačnosti

	4
	JU Srednja mješovita škola „25. maj“, Tuzi
	Obrazovanje
	Parking mjesto

	5
	JU Osnovna škola „Gjergj Kastrioti Skenderbeu“, Tuzi
	Obrazovanje
	Oglasni pano

	6
	JU Osnovna škola „Mahmut Lekić“, Tuzi
	Obrazovanje
	Rampa; lift; parking mjesto; toalet

	7
	JU Osnovna škola „29. novembar“, Tuzi
	Obrazovanje
	Rampa; parking mjesto

	8
	Voli 42 – supermarket, Tuzi
	Trgovine
	Rampa; ulazni prostor

	9
	Golden Gate – salon keramike, Tuzi
	Trgovine
	Ulazni prostor

	10
	Home Depo – salon keramike, Tuzi
	Trgovine
	Nema evidentiranih elemenata pristupačnosti

	11
	Pošta 81206, Tuzi
	Pošte
	Rampa; ulazni prostor

	12
	Medresa – Milješ
	Vjerski objekti
	Ulazni prostor

	13
	Dom zdravlja, Tuzi
	Zdravstvo
	Rampa; toalet


Izvor: Udruženje paraplegičara Podgorica, Baza podataka o pristupačnosti objekata, filter Opština Tuzi, pristupljeno u septembru 2026. godine.
Struktura evidentiranih objekata pokazuje da se najveći dio dostupnih podataka odnosi na obrazovne ustanove: sedam od 13 objekata u pregledu pripada obrazovanju, dok su zastupljena još tri trgovinska objekta, pošta, vjerski objekat i zdravstveni objekat. Dva objekta – PO Donji Zatrijebač i Home Depo – u bazi su označena kao objekti bez evidentiranih elemenata pristupačnosti. Kod ostalih su navedeni pojedinačni elementi, najčešće rampa, ulazni prostor ili parking mjesto. Sam broj evidentiranih elemenata ne može se koristiti kao mjera ukupne pristupačnosti, jer baza ne potvrđuje da je cijeli lanac kretanja i korišćenja usluge pristupačan.
Podatke iz baze potrebno je tumačiti zajedno sa novijim lokalnim nalazima. Za JU OŠ „Mahmut Lekić“ baza evidentira rampu, lift, parking mjesto i toalet, dok školski podaci iz 2026. godine navode da lift nije u funkciji i da pojedina područna odjeljenja nijesu pristupačna. Za JU OŠ „29. novembar“ baza evidentira rampu i parking mjesto, dok lokalni školski izvještaj navodi da ispred škole nema rampe ni prilagođene staze. Kod JU OŠ „Skenderbeg Đerđ Kastrioti“ baza za matični objekat evidentira samo oglasni pano, dok lokalni izvještaj ukazuje na nedostatak prilagođene staze i rampe. Ove razlike pokazuju potrebu za terenskom provjerom funkcionalnosti evidentiranih elemenata i redovnim ažuriranjem podataka.
Za Dom zdravlja baza evidentira rampu i toalet, dok lokalni stručni iskaz ukazuje da se laboratorija nalazi na spratu bez lifta, zbog čega se za osobe koje ne mogu koristiti stepenice uzorkovanje organizuje u prizemlju. U dostavljenom pregledu baze nijesu evidentirani zgrada Opštine Tuzi ni Područna jedinica Tuzi Centra za socijalni rad, pa se njihova pristupačnost procjenjuje na osnovu drugih lokalnih i institucionalnih izvora. To potvrđuje da baza predstavlja važnu polaznu osnovu, ali ne i potpun inventar objekata i prepreka na teritoriji opštine.
Pristupačnost saobraćaja i javnih površina nije dovoljno dokumentovana. Ne postoji objedinjena lokalna evidencija oborenih ivičnjaka, taktilnih površina, pristupačnih stajališta i vozila, niti javno dostupna mapa označenih parking mjesta za lica sa invaliditetom. Plan zato predviđa mapiranje i sistematsku provjeru pristupačnosti na terenu, uz učešće lica sa invaliditetom, koja treba da obuhvati najmanje prilaz objektu, ulaz, horizontalno i vertikalno kretanje, toalet, parking, taktilne i vizuelne oznake, šalter i druge tačke pružanja usluge, kao i pristupačnost informacija i digitalnih kanala. Na taj način će se prioriteti za manje intervencije, tehničku dokumentaciju i veća kapitalna ulaganja utvrđivati na osnovu provjerenog stanja na terenu.
5.4.4. Socijalna i dječja zaštita, samostalan i porodični život
	Pravo / podrška
	Broj korisnika prema dostavljenom podatku

	Lična invalidnina
	176

	Dodatak za njegu i pomoć
	856

	Povlastice na putovanja lica sa invaliditetom
	80

	Materijalno obezbjeđenje
	111

	Dječji dodatak po osnovu LI i DNJP
	40

	Naknada roditelju/staratelju lica korisnika lične invalidnine
	100

	Djeca korisnici prava na povlastice po osnovu posebnih obrazovnih potreba
	20

	Refundacija povlastica za putovanje
	4

	Subvencija za električnu energiju
	600


Izvor: JU Centar za socijalni rad za Glavni grad Podgorica i opštine Zeta i Tuzi – Područna jedinica Tuzi, doprinos dostavljen za potrebe izrade LAP-a 2026. Referentni datum podataka potrebno je potvrditi prije usvajanja konačne verzije.
Podaci potvrđuju da je sistem podrške u Tuzima dominantno oslonjen na materijalna prava. Najbrojnije kategorije su dodatak za njegu i pomoć (856 korisnika) i subvencija za električnu energiju (600 korisnika), dok je 176 korisnika lične invalidnine i 100 korisnika naknade roditelju/staratelju. Ove kategorije se preklapaju: ista osoba ili domaćinstvo može koristiti više prava, pa njihov zbir ne predstavlja broj jedinstvenih lica sa invaliditetom.
Područna jedinica Tuzi izričito navodi da su usluge u zajednici veoma malo razvijene i da u opštini nijesu zastupljene pomoć u kući, dnevni boravak, personalna asistencija i stanovanje uz podršku. Nacionalni izvještaj sistema socijalne i dječje zaštite za 2025. godinu potvrđuje isti strukturni problem: u tabelarnom pregledu usluga za odrasla i starija lica Tuzi nema evidentiranu lokalnu uslugu, a Tuzi nije među opštinama u kojima su navedeni licencirani dnevni boravci za djecu i mlade sa smetnjama i teškoćama u razvoju.
Razlika između razvijenosti materijalnih prava i odsustva usluga ima neposredne posljedice po samostalan život. Novčano davanje može ublažiti trošak invaliditeta, ali ne može zamijeniti podršku pri kretanju, ličnoj njezi, odlasku na posao ili obrazovanje, učešću u društvenom životu i rasterećenju porodice. Nacionalni sistem prepoznaje dnevni boravak, pomoć u kući i personalnu asistenciju kao usluge podrške za život u zajednici, a krajem 2025. postojalo je šest licenciranih pružalaca personalne asistencije na državnom nivou. U tom cilju, nevladine organizacije I MI Boke i UMHCG razvile su praktična iskustva i materijale koji mogu biti korišćeni za pripremu lokalnog modela usluge.
Koraci za naredni period mogu da uključuju: najprije procjena potreba i kriterijuma za prioritetne korisnike; zatim identifikovanje licenciranog pružaoca ili podrška lokalnom pružaocu da ispuni uslove; ugovaranje ili pilotiranje najmanje jedne usluge; i tek nakon evaluacije obuhvata i troškova donošenje odluke o dugoročnom modelu i eventualnim kapitalnim ulaganjima, kao obezbjeđenje sufinansiranja od strane nacionalnog organa. Sama izgradnja dnevnog centra, bez procjene broja i profila korisnika, stručnog kadra, licence i održivog finansiranja, ne bi riješila problem.
PJ Tuzi navodi da je njen prostor arhitektonski i informaciono prilagođen kroz pristup i vrata, taktilne staze, naljepnice i mape na Brajevom pismu. Taj podatak predstavlja dobru osnovu, ali funkcionalnu pristupačnost treba periodično provjeravati iz perspektive različitih vrsta invaliditeta i uključiti u zajedničku terensku procjenu pristupačnosti.
5.4.5. Postupanje organa uprave i pristup pravdi
Jednak pristup lokalnoj upravi podrazumijeva da lice sa invaliditetom može samostalno ili uz podršku podnijeti zahtjev, razumjeti informaciju, učestvovati u postupku i koristiti pravni lijek. Raspoloživa dokumentacija ne pokazuje da su opštinski obrasci, pozivi i postupci sistematski provjereni sa stanovišta pristupačnosti različitim vrstama invaliditeta, niti se vodi objedinjena evidencija traženih i obezbijeđenih proceduralnih prilagođavanja.
U narednom periodu prioritet će biti standardizovanje postupanja svih lokalnih organa:provjera pristupačnosti obrazaca i postupaka, komunikaciona podrška na zahtjev, jasne procedure za razumna i proceduralna prilagođavanja i godišnja provjera usklađenosti lokalnih propisa sa antidiskriminacionim standardima. Publikacije UMHCG o pristupu pravdi i proceduralnim adaptacijama predstavljaju koristan stručni izvor za izradu lokalnog standarda.
5.4.6. Obrazovanje
Obrazovni sistem u Tuzima ima iskustvo sa individualnim razvojno-obrazovnim programima i asistencijom u nastavi, ali su stručni kapaciteti i pristupačnost neujednačeni među školama. OŠ „Mahmut Lekić“ ima najrazvijeniji stručni tim, ali veliki broj djece kojima je potrebna podrška, rad u dvije smjene, potreba za dodatnim asistentima i problemi sa funkcionalnom pristupačnošću ograničavaju individualni rad. U manjim školama problem je prije svega nedostatak pojedinih stručnih profila.
Opština ne može preuzeti nadležnost Ministarstva prosvjete u zapošljavanju stručnog kadra, ali može objediniti podatke svih ustanova, kroz lokalnu komisiju i Radnu grupu dokumentovati potrebe, koordinirati roditelje i škole i upućivati zajedničke zahtjeve prema Ministarstvu i resursnim centrima. Posebno je potrebno razvijati modele dostupnosti logopedske, defektološke i druge stručne podrške na albanskom jeziku, kroz mobilne stručne timove, sporazume sa ustanovama ili druge zakonom dozvoljene oblike.
5.4.7. Profesionalna rehabilitacija, rad i zapošljavanje
Podaci Zavoda za zapošljavanje Crne Gore (ZZZCG) za opštinu Tuzi prikazuju ukupnu evidenciju registrovanih nezaposlenih i izdvojeno podatke o licima sa invaliditetom (LSI). Na dan 31. decembra 2025. godine, u opštinskoj evidenciji bilo je 692 nezaposlena lica .
Tabela 1. Registrovana nezaposlenost u opštini Tuzi, stanje na 31.12.2025. (ukupna i nezaposlenost LSI)
	Pokazatelj
	Vrijednost

	Registrovana nezaposlena lica u opštini Tuzi (opšta populacija)
	692 (414 žena; 59,8%)

	Promjena u odnosu na 31.12.2024. (opšta populacija)
	−111 (803 → 692; −13,8%)

	Lica evidentirana duže od jedne godine u potrazi za zaposlenjem  (opšta populacija)
	533 (314 žena; 77,0% svih nezaposlenih u opštini)

	Registrovana nezaposlena lica sa invaliditetom (LSI) u opštini Tuzi
	100 (49 žena; 49,0%)

	Udio LSI u ukupnom broju registrovanih nezaposlenih u opštini Tuzi
	14,45% (100 od 692)

	
	


Izvor: Zavod za zapošljavanje Crne Gore, Izvještaj o radu za 2025. godinu, tabele 31, 36 i 40. Podatak o trajanju nezaposlenosti odnosi se na ukupnu evidenciju nezaposlenih u opštini Tuzi.
Tokom 2025. godine broj registrovanih nezaposlenih u opštini Tuzi smanjen je za 111 lica (13,8%), dok je udio dugotrajne nezaposlenosti ostao visok. Više od jedne godine zaposlenje je tražilo 533 lica, odnosno 77,0% ukupne opštinske evidencije, među njima 314 žena. Registrovanih nezaposlenih LSI bilo je 100, od kojih 49 žena; LSI su činila 14,45% svih nezaposlenih evidentiranih u opštini. Ovakav odnos pokazatelja ukazuje na istovremenu potrebu za mjerama koje podstiču aktivaciju i skraćuju trajanje nezaposlenosti. Za LSI je naročito značajno povezati savjetovanje, procjenu radne sposobnosti i osposobljavanje sa konkretnim mogućnostima zaposlenja i potrebnim prilagođavanjem radnog mjesta.
Tabela 2. Kvalifikaciona struktura registrovanih nezaposlenih LSI u opštini Tuzi
	Nivo kvalifikacije
	Ukupno LSI
	Žene

	I-1
	17
	6

	I-2
	45
	24

	II
	2
	0

	III
	18
	11

	IV-1
	14
	5

	VII-1
	2
	1

	Ostali nivoi*
	2
	2

	Ukupno
	100
	49


Izvor: Zavod za zapošljavanje Crne Gore, Izvještaj o radu za 2025. godinu, tabela 40
* Kategorija „ostali nivoi“ predstavlja rezidualni zbir do ukupnog broja evidentiranih LSI.
Nivoi I-1, I-2 i II obuhvataju 64 lica, odnosno 64% nezaposlenih LSI evidentiranih u opštini Tuzi; među njima je 30 žena. Sa VII-1 nivoom kvalifikacije evidentirana su dva lica. Struktura ukazuje na značaj dostupnih programa razvoja osnovnih i stručnih kompetencija, profesionalnog usmjeravanja i obuka povezanih sa zahtjevima radnih mjesta. Podršku je potrebno planirati na osnovu individualne procjene obrazovanja, iskustva i interesovanja, u saradnji sa poslodavcima koji mogu definisati potrebne kompetencije i prilagođavanja.
Tabela 3. Starosna struktura registrovanih nezaposlenih LSI u opštini Tuzi
	Starosna grupa
	Broj LSI

	15–29
	9

	30–44
	23

	45–60
	46

	Preko 60
	22

	Ukupno
	100


Izvor: Zavod za zapošljavanje Crne Gore, Izvještaj o radu za 2025. godinu, tabela 41.
Najbrojnija je grupa LSI od 45 do 60 godina (46 lica), a 22 lica su starija od 60 godina. Zajedno, osobe od 45 i više godina čine 68% nezaposlenih LSI evidentiranih u opštini Tuzi. Mjere profesionalnog savjetovanja, osposobljavanja i posredovanja treba oblikovati prema prethodnom radnom iskustvu, vještinama i individualnim ciljevima, uz obezbjeđivanje pristupačnog radnog okruženja. Za mlađe LSI važno je podržati prelazak iz obrazovanja u zaposlenje i sticanje prvog radnog iskustva.
Tabela 4. Uključivanje LSI sa evidencije Biroa rada Tuzi u mjere profesionalne rehabilitacije tokom 2025. godine
	Mjera
	Sadržaj mjere
	Broj uključenja (ukupno; žene)

	1
	Savjetovanje, podsticanje i motivisanje na aktivno traženje zaposlenja
	2; 1

	2
	Utvrđivanje preostale radne sposobnosti i mogućnosti zaposlenja
	2; 1

	7
	Analiza konkretnog radnog mjesta i radnog okruženja
	2; 1

	8
	Izrada plana prilagođavanja radnog mjesta i radnog okruženja
	2; 1

	9
	Izrada plana potrebne opreme i sredstava za rad
	2; 1

	13
	Evaluacija uspješnosti procesa profesionalne rehabilitacije
	3; 3


Izvor: Zavod za zapošljavanje Crne Gore, Izvještaj o radu za 2025. godinu, tabela 27.
Tokom 2025. godine evidentirana su uključenja u savjetovanje, procjenu preostale radne sposobnosti i aktivnosti povezane sa prilagođavanjem radnog mjesta. U mjerama 1, 2, 7, 8 i 9 zabilježena su po dva uključenja, među kojima po jedna žena; u mjeri 13 evidentirana su tri uključenja, sva za žene. Zbirni prikaz ZZZCG iskazuje šest uključenja iz Tuzi u mjere 7–9, među kojima tri žene. Time su obuhvaćene različite faze profesionalne rehabilitacije, od procjene do planiranja prilagođavanja i evaluacije.
Evidencija se odnosi na uključenja u pojedinačne mjere; jedno lice može učestvovati u više mjera, pa njihov zbir ne predstavlja broj jedinstvenih korisnika. Lokalni rad treba da osigura pravovremeno informisanje i kontinuiranu podršku od procjene potreba do osposobljavanja, posredovanja i zapošljavanja. Pored broja uključenja, preporučuje se praćenje završetka rehabilitacionog procesa i prelaska u zaposlenje.
Na nivou Crne Gore, na dan 31. decembra 2025. godine, subvencionisana je zarada za 5.544 zaposlena LSI, a subvenciju je koristilo 2.870 poslodavaca. Ovaj državni podatak potvrđuje značaj subvencionisanja kao instrumenta podrške zapošljavanju, dok izvještaj ZZZCG ne iskazuje uporedivu raspodjelu svih tekućih subvencija po opštinama. Za opštinu Tuzi prioritet je uspostavljanje redovne saradnje Biroa rada, lokalne samouprave, poslodavaca i Fonda za profesionalnu rehabilitaciju i zapošljavanje LSI. Saradnja treba da obuhvati informisanje poslodavaca o mjerama podrške, procjenu mogućnosti zapošljavanja i potrebnih prilagođavanja, upućivanje kandidata i praćenje zaposlenja. U izvještavanju o sprovođenju lokalnog plana korisno je odvojeno pratiti broj informisanih i zainteresovanih poslodavaca, broj upućenih LSI, zasnovana zaposlenja, korišćena prilagođavanja i trajanje zaposlenja.
Iskustva iz prethodnog perioda na teritoriji opštine ukazuju da broj zaposlenih LSI sam po sebi ne obuhvata sve aspekte uspješnosti politike zapošljavanja. Zabilježeni su primjeri poslodavaca koji su zapošljavali veći broj LSI, dok uslovi rada i primjena mjera zaštite i bezbjednosti nijesu u svim slučajevima bili na odgovarajućem nivou. Ova iskustva upućuju na potrebu da se uz pokazatelje zapošljavanja prati kvalitet i održivost radnih mjesta, pristupačnost radnog okruženja, sprovođenje potrebnih prilagođavanja i poštovanje standarda zaštite i bezbjednosti na radu. U praćenje rezultata treba uključiti LSI, poslodavce i nadležne institucije, kako bi se pravovremeno uočile prepreke i utvrdile mjere za unapređenje uslova rada.
Za korisnike materijalnog obezbjeđenja i druga lica kojima je potrebna podrška, Centar za socijalni rad i Biro rada Tuzi treba da unaprijede koordinisano informisanje i upućivanje u programe zapošljavanja. Korisnicima je potrebno pružiti jasne informacije o dostupnim mjerama i uticaju uključivanja u njih na ostvarivanje prava iz socijalne zaštite, uz zaštitu povjerljivosti i razmjenu podataka u skladu sa važećim propisima.
Žene čine 49% registrovanih nezaposlenih lica sa invaliditetom u Tuzima. U prikazanim mjerama profesionalne rehabilitacije evidentirano je 13 uključenja, od kojih se osam (61,5%) odnosilo na žene. U mjerama savjetovanja, procjene i planiranja prilagođavanja radnog mjesta žene su činile polovinu evidentiranih uključenja, dok su sva tri uključenja u mjeru evaluacije procesa bila ženska. Ovi podaci ne ukazuju na njihovu manju zastupljenost u evidentiranim mjerama, ali ne omogućavaju utvrđivanje broja jedinstvenih korisnica niti poređenje ishoda po polu, budući da jedno lice može biti uključeno u više mjera. U narednom periodu potrebno je pratiti broj različitih učesnika i učesnica, njihovo učešće po fazama procesa, završetak rehabilitacije i prelazak u zaposlenje, uz razvrstavanje podataka po polu i zaštitu ličnih podataka.
5.4.8. Zdravlje, rehabilitacija i lična pokretljivost
Javna baza pristupačnih objekata bilježi da Dom zdravlja Tuzi ima rampu i pristupačan toalet, a  rampa je opisana kao izvedena bez rukohvata. Prostorija sa  laboratorijom se  nalazi na spratu bez lifta, zbog čega se osobama koje ne mogu koristiti stepenice uzorci uzimaju u prizemlju. Ovakvo rješenje predstavlja korisno individualno prilagođavanje, ali treba da bude formalizovano, poznato korisnicima i praćeno tako da osoba ne zavisi od improvizacije ili dobre volje pojedinačnog zaposlenog.
Nema objedinjene evidencije o broju traženih razumnih prilagođavanja, pristupačnosti komunikacije osobama sa oštećenjem sluha ili vida, obuhvatu LSI preventivnim pregledima niti problemima u dostupnosti terapije. Većina odluka o kadru, opremi i listi ljekova nije u nadležnosti Opštine, ali na ovom (lokalnom) nivou  mogu se  dokumentovati prepreke, organizovati pristupačno informisanje, povezati LSI sa postojećim preventivnim programima i periodično uputiti objedinjene nalaze Domu zdravlja Glavnog grada, Ministarstvu zdravlja i Fondu za zdravstveno osiguranje.
5.4.9. Politički i javni život
Učešće predstavnika institucija i civilnog sektora u Radnoj grupi predstavlja dobru osnovu za nastavak konsultacija, ali trenutno nema stalnog lokalnog mehanizma koji garantuje redovno i pristupačno uključivanje lica sa invaliditetom u izradu propisa, budžeta i drugih politika koje ih se neposredno tiču. Takođe nijesu objedinjeni podaci o pristupačnosti biračkih mjesta i dostupnosti materijala i postupaka tokom izbora.
U oblasti ostvarivanja političkih prava lica sa invaliditetom zabilježeni su konkretni pomaci u unapređenju pristupačnosti izbornog procesa. Kao primjer dobre prakse, pred lokalne izbore u Tuzima u martu 2023. godine, Opštinska izborna komisija Tuzi je, u saradnji sa Savezom slijepih Crne Gore, preduzela niz mjera kako bi se licima sa invaliditetom omogućilo samostalnije i tajno glasanje. Na biračkim mjestima na kojima pristup nije bio adekvatan obezbijeđene su rampe, postavljene taktilne trake za kretanje osoba oštećenog vida, kao i prilagođeni elementi biračkog mjesta, uključujući šablone za glasačke listiće, niže stolove za glasačke kutije i niže police u kabinama za glasanje. Posebna pažnja posvećena je i obuci biračkih odbora u pogledu postupanja i obaveza vezanih za glasanje lica sa invaliditetom. Ovaj primjer ukazuje na unapređenje prakse na lokalnom nivou i potvrđuje značaj saradnje lokalnih institucija sa organizacijama koje predstavljaju lica sa invaliditetom prilikom planiranja i sprovođenja mjera pristupačnosti. 
Zvanični podaci o političkom angažmanu lica sa invaliditetom nijesu dostupni, dok nezvanične informacije ukazuju na veoma ograničeno učešće. U narednom periodu potrebno je intenzivirati informisanje i obezbijediti pristupačne mogućnosti za aktivno uključivanje lica sa invaliditetom u mehanizme participacije i procese odlučivanja.
5.4.10. Kultura, mediji, sport i rekreacija
Dostupna dokumentacija i javno objavljene informacije ukazuju da je učešće lica sa invaliditetom u kulturnom i društvenom životu opštine u prethodnom periodu bilo prisutno, ali uglavnom kroz pojedinačne događaje, kampanje, radionice i druge aktivnosti koje su organizovale ili suorganizovale lokalne nevladine organizacije. Posebno je vidljiva uloga NVU „Djeca Crne Gore“, koja je u saradnji sa Opštinom Tuzi realizovala više aktivnosti usmjerenih na prava, socijalnu uključenost i vidljivost lica sa invaliditetom. Javno dostupni podaci, međutim, ne ukazuju na postojanje kontinuiranih kulturnih, medijskih ili sportsko-rekreativnih programa u kojima su lica sa invaliditetom sistematski uključena kao publika, učesnici, stvaraoci ili sportisti.
Prethodni Lokalni akcioni plan prepoznao je ovu oblast dosta široko i predvidio uključivanje lica sa invaliditetom u kulturne događaje, njihovo učešće i predstavljanje na lokalnim manifestacijama, poput Sajma ženskog preduzetništva, Bundeva Festa, Novogodišnjeg i Osmomartovskog bazara, zatim uključivanje u rad sportskih klubova, organizovanje inkluzivnih sportskih događaja i uređivanje javnih prostora po principima univerzalnog dizajna.U narednom periodu potrebno je pratiti koliki je obuhvat lica sa invaliditetom i šta je potrebno da kratkoročni događaji  prerastu u redovne programe lokalnih kulturnih i sportskih institucija.
Određeni institucionalni osnov za razvoj inkluzivnog sporta postoji: opštinska Odluka o finansiranju sporta predviđa mogućnost finansiranja sportskih organizacija lica sa invaliditetom, kao i podršku sportskim takmičenjima, rekreaciji i sportsko-rekreativnim susretima lica sa invaliditetom. To, međutim, samo po sebi ne daje podatak o stvarnom obimu njihovog učešća. Istovremeno, ne postoji sistematska procjena pristupačnosti nedavno renoviranog KIC-a „Malesija“, drugih prostora u kojima se odvijaju kulturni programi, sportskih objekata, događaja i pratećih informacija i komunikacija. Zbog toga se trenutno ne može pouzdano procijeniti u kojoj mjeri osoba koja koristi kolica, lice sa oštećenjem vida, lice sa oštećenjem sluha, odnosno osoba kojoj je potreban lako razumljiv sadržaj, može samostalno pristupiti i ravnopravno učestvovati u lokalnim kulturnim, sportskim i rekreativnim sadržajima.

U narednom periodu potrebno je napraviti pomak od povremenog uključivanja lica sa invaliditetom u pojedinačne događaje ka njihovom redovnom učešću u kulturnom i sportskom životu zajednice. To podrazumijeva mapiranje fizičke, informacione i komunikacione pristupačnosti KIC-a, sportskih objekata i lokalnih manifestacija, utvrđivanje prioriteta za postepeno otklanjanje prepreka, kao i povezivanje javnog finansiranja kulturnih i sportskih programa sa osnovnim zahtjevima pristupačnosti. Posebnu pažnju treba posvetiti tome da lica sa invaliditetom ne budu samo korisnici ili publika, već da imaju mogućnost da učestvuju kao autori, izvođači, sportisti, članovi organizacionih timova i inicijatori lokalnih programa.

6. AKCIONI PLAN – OBLASTI, OPERATIVNI CILJEVI, INDIKATORI I AKTIVNOSTI
I. Žene i djevojčice sa invaliditetom
Operativni cilj: Obezbijediti uslove za ravnopravno uključivanje žena i djevojčica sa invaliditetom u društveni, ekonomski i javni život lokalne zajednice.
Indikatori učinka: 
· Najmanje jedna pristupačna konsultacija godišnje 
· U svim relevantnim lokalnim pozivima uvedena mogućnost traženja razumnog prilagođavanja
	Br.
	Aktivnost
	Indikator rezultata / cilj
	Nosilac i partneri
	Početak
	Završetak
	Sredstva / izvor

	1.1
	Organizovati godišnju pristupačnu konsultaciju sa ženama i djevojčicama sa invaliditetom o zapošljavanju, zaštiti od nasilja, socijalnoj podršci i učešću u odlučivanju.
	Najmanje 1 konsultacija godišnje; najmanje 15 učesnica ukupno tokom perioda; objavljen odgovor institucija na preporuke.
	Opština Tuzi; CSR, ZZZCG, OOSI/NVO
	2027
	2028
	do 1.000 €/godišnje – budžet Opštine

	1.2
	U postojeće opštinske programe zapošljavanja, preduzetništva, finansiranja projekata i javnih konsultacija ugraditi mogućnost razumnog prilagođavanja i ciljano informisanje žena sa invaliditetom.
	Svi relevantni pozivi sadrže klauzulu o prilagođavanju; najmanje 10 žena informisano godišnje.
	Opština; ZZZCG, poslovna zajednica, NVO
	2027
	2028
	redovni rad



II. Djeca sa invaliditetom / djeca sa smetnjama u razvoju
Operativni cilj: Obezbijediti koordinisan sistem podrške za uključivanje djece sa invaliditetom i djece sa smetnjama u razvoju u lokalnu zajednicu.
Indikatori učinka: 
· Godišnje objedinjeni agregirani podaci o podršci djeci 
· Povećan broj slučajeva u kojima je podrška planirana međusektorski
	Br.
	Aktivnost
	Indikator rezultata / cilj
	Nosilac i partneri
	Početak
	Završetak
	Sredstva / izvor

	2.1
	Usvojiti protokol koordinacije škole–zdravstvo–CSR–Opština–porodica za podršku djetetu i prelaze između predškolskog, osnovnog i srednjeg obrazovanja i usluga u zajednici.
	Protokol usvojen; kontakt osobe određene; najmanje 2 koordinaciona sastanka godišnje.
	Opština; škole, vrtić, CSR, zdravstvo, roditelji
	II kv. 2027
	2028
	redovni rad

	2.2
	Uspostaviti godišnji agregirani pregled broja djece, IROP-a, asistenata, stručnih kapaciteta, pristupačnosti i nezadovoljenih potreba, bez formiranja lokalnog registra ličnih podataka.
	Jedan objedinjeni izvještaj godišnje, razvrstan po ustanovi, polu i vrsti podrške gdje je moguće.
	Opština / Komisija za usmjeravanje; obrazovne ustanove
	I kv. 2027
	godišnje
	redovni rad

	2.3
	Organizovati najmanje dvije grupe podrške / savjetovanja godišnje za roditelje i staratelje, uz uključivanje stručnjaka iz obrazovanja, zdravstva i socijalne zaštite.
	Najmanje 4 ciklusa tokom 2027–2028; evidencija tema i preporuka.
	Opština; CSR, škole, zdravstvo, NVO
	2027
	2028
	do 2.000 €/godišnje – Opština/donatori

	2.4
	Podržati dostupnost stručnih tretmana i savjetovanja za djecu i porodice kroz licencirane i/ili stručno verifikovane pružaoce, sa jasnim standardima kvaliteta i praćenjem obuhvata.
	Najmanje jedan ugovoreni program godišnje; broj djece i porodica obuhvaćenih uslugom.
	Opština; nadležne institucije, NVO/pružaoci
	2027
	2028
	po ugovoru / budžet Opštine i donatori



III. Pristupačnost
Operativni cilj: Obezbijediti uslove za ravnopravan pristup licima sa invaliditetom objektima u javnoj upotrebi, javnim površinama, saobraćaju, informacijama, komunikacijama i uslugama.
Indikatori učinka:
· Početni pregled pristupačnosti prioritetnih objekata potvrđen terenskom provjerom 
· Povećan broj funkcionalno pristupačnih objekata 
· Intervencije na prioritetnim pravcima i javnim površinama evidentirane godišnje
	Br.
	Aktivnost
	Indikator rezultata / cilj
	Nosilac i partneri
	Početak
	Završetak
	Sredstva / izvor

	3.1
	Sprovesti terensku procjenu pristupačnosti prioritetnih opštinskih i javnih objekata uz učešće lica sa invaliditetom, koristeći koristeći javnu bazu pristupačnih objekata kao polaznu osnovu i provjeravajući funkcionalnost elemenata na terenu.
	Najmanje 15 objekata pregledano; za svaki objekat utvrđene prepreke, prioritet i procjena intervencije.
	Opština; urbanizam, OOSI/NVO, ustanove
	I kv. 2027
	II kv. 2027
	redovni rad / do 2.000 €

	3.2
	Realizovati prioritetna manja prilagođavanja: oznake, rukohvate, pragove, visinu šaltera, kontrastne/taktilne oznake i druga rješenja koja ne zahtijevaju kapitalnu rekonstrukciju.
	Najmanje 5 manjih intervencija; dokumentovano prije/poslije.
	Opština / ustanove
	III kv. 2027
	2028
	po procjeni – lokalni budžet

	3.3
	Mapirati i unaprijediti parking mjesta, oborene ivičnjake, pješačke prelaze i stajališta na prioritetnim pravcima do javnih usluga.
	Mapa izrađena; prioritetni pravci definisani; broj novouređenih elemenata iskazan godišnje.
	Opština; komunalne službe, saobraćaj
	2027
	2028
	po programu uređenja prostora

	3.4
	Sa pružaocima javnog i taksi prevoza utvrditi minimalne standarde informisanja i asistencije i plan povećanja dostupnosti prevoza za LSI.
	Najmanje 2 sastanka godišnje; dogovoren plan poboljšanja i objavljene informacije o dostupnim opcijama.
	Opština; prevoznici, OOSI/NVO
	2027
	2028
	redovni rad



IV. Socijalna i dječja zaštita, samostalan i porodični život
Operativni cilj: Razviti sistem podrške i usluga koji omogućava licima sa invaliditetom ravnopravan i što samostalniji život u zajednici.
Indikatori učinka: 
· Utvrđene potrebe za uslugama podrške 
· Najmanje jedna nova ili ugovorena usluga u zajednici dostupna korisnicima iz Tuzi
	Br.
	Aktivnost
	Indikator rezultata / cilj
	Nosilac i partneri
	Početak
	Završetak
	Sredstva / izvor

	4.1
	Izraditi procjenu potreba za pomoć u kući, personalnom asistencijom, dnevnim boravkom, stanovanjem uz podršku i drugim uslugama, sa procjenom broja korisnika, intenziteta podrške i troškova.
	Procjena završena i javno predstavljena; prioritetna usluga izabrana na osnovu dokaza.
	Opština; CSR, OOSI/NVO, Ministarstvo
	I kv. 2027
	II kv. 2027
	redovni rad / do 2.000 €

	4.2
	Na osnovu procjene potreba ugovoriti/pilotirati najmanje jednu licenciranu uslugu podrške za život u zajednici za korisnike iz Tuzi.
	Usluga dostupna; definisan broj korisnika, standard, sati podrške i mehanizam praćenja kvaliteta.
	Opština; Ministarstvo, CSR, licencirani pružalac
	III kv. 2027
	2028
	po ugovoru – Opština/Ministarstvo/donatori

	4.3
	Podršku lokalnim NVO programima za djecu i odrasle vezati za definisane rezultate, stručne standarde, pristupačnost i plan održivosti/licenciranja gdje je ono potrebno.
	U svim ugovorima definisani korisnički obuhvat, standardi i izvještavanje o rezultatima.
	Opština; NVO/pružaoci
	2027
	2028
	redovni rad za standard; sredstva prema konkursima

	4.4
	Prije odluke o osnivanju dnevnog centra pripremiti analizu modela: korisnici, usluge, kadar, licenca, prostor, godišnji trošak i mogući izvori sufinansiranja.
	Analiza izvodljivosti završena; odluka zasnovana na procijenjenoj potrebi i održivosti.
	Opština; CSR, Ministarstvo, OOSI/NVO
	2027
	2028
	redovni rad / eventualna stručna podrška



V. Postupanje organa uprave i pristup pravdi
Operativni cilj: Unaprijediti institucionalne kapacitete, efikasnost i pristupačnost postupaka pred lokalnim organima i dostupnost mehanizama zaštite prava.
Indikatori učinka: 
· Uspostavljen standard proceduralnih prilagođavanja 
· Povećana dostupnost informacija o pravnoj zaštiti
	Br.
	Aktivnost
	Indikator rezultata / cilj
	Nosilac i partneri
	Početak
	Završetak
	Sredstva / izvor

	5.1
	Sprovesti pregled najčešćih upravnih postupaka, obrazaca i kanala komunikacije i utvrditi potrebna razumna/proceduralna prilagođavanja.
	Pregled završen; najmanje 10 prioritetnih postupaka obuhvaćeno; preporuke usvojene.
	Opština / organi lokalne uprave; OOSI/NVO
	I kv. 2027
	II kv. 2027
	redovni rad

	5.2
	Usvojiti standard za pružanje informacija i komunikacione podrške licima sa različitim vrstama invaliditeta, uključujući postupak angažovanja tumača za znakovni jezik kada je potreban.
	Standard usvojen; kontakt procedura dostupna zaposlenima i građanima.
	Opština; NVO/stručni pružaoci
	II kv. 2027
	2028
	redovni rad; trošak usluge po potrebi

	5.3
	U postupku izrade i izmjene lokalnih propisa provoditi provjeru usklađenosti sa Konvencijom i antidiskriminacionim standardima.
	Provjera uvedena u internu proceduru; godišnji pregled akata.
	Skupština opštine / nadležni sekretarijati
	2027
	2028
	redovni rad



VI. Obrazovanje
Operativni cilj: Obezbijediti podršku učenicima sa invaliditetom i djeci sa posebnim obrazovnim potrebama za kvalitetno obrazovanje bez diskriminacije.
Indikatori učinka: 
· Godišnje dokumentovane potrebe škola 
· Smanjene razlike u dostupnosti stručne i tehničke podrške
	Br.
	Aktivnost
	Indikator rezultata / cilj
	Nosilac i partneri
	Početak
	Završetak
	Sredstva / izvor

	6.1
	Jednom godišnje objediniti potrebe škola za asistentima, logopedom, defektologom, psihologom, didaktikom i pristupačnošću i uputiti zajednički obrazloženi zahtjev Ministarstvu i resursnim centrima.
	Jedan godišnji pregled i zahtjev; odgovor nadležnih institucija evidentiran.
	Opština / škole; MPNI, resursni centri
	Jednom godišnje, počev od I kvartala 2027.
	2028
	redovni rad

	6.2
	U saradnji sa školama utvrditi i realizovati prioritetna funkcionalna prilagođavanja, uključujući provjeru i stavljanje u funkciju lifta u OŠ „Mahmut Lekić“ ako tehnička procjena to potvrdi.
	Prioriteti utvrđeni; broj realizovanih prilagođavanja i funkcionalnost elemenata evidentirani.
	Škole / MPNI; Opština kao partner
	2027
	2028
	po predmjeru – MPNI/Opština/donatori

	6.3
	Razviti model dostupnosti stručne podrške na albanskom jeziku kroz mobilne timove, sporazume ili angažovanje usluga u skladu sa nadležnostima.
	Model dogovoren sa MPNI/resursnim centrima; broj djece koja koriste podršku.
	MPNI / škole; Opština, NVO
	2027
	2028
	prema modelu – MPNI/donatori

	6.4
	Standardizovati podršku pri prelazu djeteta između vrtića, osnovne i srednje škole kroz pravovremenu razmjenu potrebnih stručnih informacija uz saglasnost roditelja.
	Protokol primijenjen u svim identifikovanim prelazima; evidencija bez osjetljivih podataka.
	Obrazovne ustanove / Komisija; roditelji
	2027
	2028
	redovni rad



VII. Profesionalna rehabilitacija, rad i zapošljavanje
Operativni cilj: Povećati aktivaciju, korišćenje mjera profesionalne rehabilitacije i mogućnosti zapošljavanja lica sa invaliditetom u Tuzima.
Indikatori učinka: 
· Povećan broj LSI uključenih u početne i naredne mjere profesionalne rehabilitacije 
· Povećan broj lokalnih poslodavaca informisanih i uključenih u procjenu prilagođavanja/subvencija
	Br.
	Aktivnost
	Indikator rezultata / cilj
	Nosilac i partneri
	Početak
	Završetak
	Sredstva / izvor

	7.1
	Biro rada Tuzi da, uz individualnu procjenu, aktivno ponudi informisanje o profesionalnoj rehabilitaciji svim registrovanim nezaposlenim LSI i prioritetno obradi dugotrajno nezaposlene i niskokvalifikovane osobe.
	Najmanje 50 individualnih informativno-savjetodavnih kontakata godišnje; broj zahtjeva i uključenja u M1/M2 povećan u odnosu na 2025.
	ZZZCG – Biro rada Tuzi; NVO/OOSI
	2027
	2028
	redovni rad ZZZCG

	7.2
	Organizovati najmanje dvije zajedničke sesije godišnje za LSI i poslodavce o mjerama profesionalne rehabilitacije, prilagođavanju radnog mjesta, subvencijama i obavezama poslodavaca.
	Najmanje 4 sesije; najmanje 40 učesnika ukupno i 20 različitih poslodavaca.
	ZZZCG; Opština, poslodavci, NVO
	2027
	2028
	do 2.000 €/godišnje

	7.3
	Uspostaviti proaktivni kontakt sa lokalnim poslodavcima i upućivati zainteresovane poslodavce na analizu radnog mjesta, plan prilagođavanja i odgovarajuće subvencije Fonda.
	Najmanje 20 poslodavaca kontaktirano godišnje; najmanje 5 upućeno u konkretnu proceduru podrške tokom perioda.
	ZZZCG / Opština; poslovna zajednica
	2027
	2028
	redovni rad

	7.4
	Obezbijediti da opštinski javni oglasi, testiranje i radna mjesta budu dostupni kandidatima sa invaliditetom uz razumno prilagođavanje na zahtjev.
	Svi oglasi sadrže informaciju o prilagođavanju; vodi se agregirana evidencija zahtjeva i ishoda.
	Opština Tuzi
	2027
	2028
	redovni rad

	7.5
	Jednom godišnje analizirati zaposlenost LSI u organima Opštine i lokalnim preduzećima/ustanovama, korišćenje subvencija i mogućnosti zapošljavanja u skladu sa raspoloživim radnim mjestima.
	Godišnji pregled; preporuke poslodavcima; bez objavljivanja ličnih podataka.
	Opština; lokalna preduzeća, ZZZCG
	2027
	2028
	redovni rad

	7.6
	Uspostaviti proceduru informisanja korisnika materijalnog obezbjeđenja o aktivnim mjerama zapošljavanja i zakonskoj zaštiti od naglog gubitka davanja, uz saglasnost korisnika.
	Procedura CSR–ZZZCG usvojena; broj upućenih i uključenih korisnika prati se agregirano.
	CSR / ZZZCG; Opština kao koordinator
	II kv. 2027
	2028
	redovni rad



VIII. Zdravlje, rehabilitacija i lična pokretljivost
Operativni cilj: Smanjiti fizičke, komunikacione i organizacione barijere u pristupu zdravstvenoj zaštiti, rehabilitaciji i preventivnim programima.
Indikatori učinka:
· Dokumentovan i smanjen broj prioritetnih barijera u lokalnoj zdravstvenoj službi 
· Povećano ciljano uključivanje LSI u preventivne programe
	Br.
	Aktivnost
	Indikator rezultata / cilj
	Nosilac i partneri
	Početak
	Završetak
	Sredstva / izvor

	8.1
	Formalizovati i javno objaviti protokol za pružanje usluga u prizemlju kada vertikalna komunikacija nije pristupačna, uključujući laboratorijsko uzorkovanje.
	Protokol usvojen i istaknut u pristupačnom formatu; primjena evidentirana.
	Dom zdravlja / zdravstvena služba
	I kv. 2027
	kontinuirano
	redovni rad

	8.2
	Procijeniti pristupačnost zdravstvene službe: signalizaciju, informacije i komunikaciju za lica sa oštećenjem sluha i lica sa oštećenjem vida.
	Procjena završena; korektivni plan i odgovorni nosioci definisani.
	Dom zdravlja; Opština, OOSI/NVO
	II kv. 2027
	IV kv. 2027
	redovni rad / do 2.000 €

	8.3
	Ciljano uključivati LSI u postojeće programe prevencije i skrininga, uz pristupačno informisanje i podršku pri zakazivanju kada je potrebna.
	Najmanje 2 ciljane aktivnosti godišnje; broj obuhvaćenih korisnika.
	Dom zdravlja / IJZ; NVO
	2027
	2028
	postojeći zdravstveni programi

	8.4
	Polugodišnje objediniti i uputiti nadležnim organima dokumentovane prepreke koje lokalna služba ne može riješiti (oprema, terapija, kadar, lijekovi, pristupačnost).
	2 izvještaja godišnje; evidentirani odgovori nadležnih organa.
	Dom zdravlja; Opština kao partner
	2027
	2028
	redovni rad



IX. Politički i javni život
Operativni cilj: Obezbijediti uslove i podršku za aktivno i smisleno učešće lica sa invaliditetom u lokalnom odlučivanju i političkom životu.
Indikatori učinka: 
· Uspostavljen stalni konsultativni mehanizam 
· Javne konsultacije i biračka mjesta provjeravaju se sa stanovišta pristupačnosti
	Br.
	Aktivnost
	Indikator rezultata / cilj
	Nosilac i partneri
	Početak
	Završetak
	Sredstva / izvor

	9.1
	Uspostaviti stalni konsultativni mehanizam za pitanja invaliditeta, koristeći postojeću Radnu grupu i otvoren poziv za učešće LSI/OOSI.
	Najmanje 2 sastanka godišnje; preporuke i obrazloženi odgovori objavljeni.
	Opština Tuzi; OOSI/NVO, građani
	II kv. 2027
	2028
	redovni rad

	9.2
	Usvojiti standard pristupačnih javnih konsultacija: pristupačan prostor, elektronski dokumenti, mogućnost podrške, više kanala za predloge i povratna informacija.
	Standard usvojen; najmanje 2 konsultacije godišnje sprovedene po standardu.
	Opština Tuzi
	II kv. 2027
	2028
	do 1.000 €/godišnje

	9.3
	Sa Opštinskom izbornom komisijom sprovesti provjeru pristupačnosti biračkih mjesta i planirati korekcije i prilagođavanja prije narednih izbora.
	Provjera pristupačnosti svih biračkih mjesta; plan mjera po biračkom mjestu; korekcije dokumentovane.
	OIK; Opština, DIK, OOSI/NVO
	prije narednih izbora
	kontinuirano
	redovni rad za provjeru pristupačnosti; prilagođavanja  po procjeni

	9.4
	Prilikom formiranja radnih tijela i komisija za politike koje neposredno utiču na LSI obezbijediti transparentnu mogućnost učešća reprezentativnih organizacija i samih LSI.
	Broj tijela sa učešćem LSI/OOSI; javno dostupni pozivi i zapisnici.
	Opština / Skupština
	2027
	2028
	redovni rad



X. Kultura, mediji, sport i rekreacija
Operativni cilj: Obezbijediti ravnopravno učešće i pristup lica sa invaliditetom kulturnom životu, medijskim sadržajima, sportu i rekreativnim aktivnostima.
Indikatori učinka: 
· Utvrđeno početno stanje pristupačnosti kulturnih i sportskih objekata/programa 
· Povećan broj inkluzivnih i pristupačnih programa
	Br.
	Aktivnost
	Indikator rezultata / cilj
	Nosilac i partneri
	Početak
	Završetak
	Sredstva / izvor

	10.1
	Sprovesti pregled pristupačnosti KIC-a, sportskih objekata, događaja i komunikacija i utvrditi prioritete prilagođavanja.
	Najmanje 5 objekata/programa obuhvaćeno; plan mjera izrađen.
	KIC / Opština; sportske organizacije, OOSI/NVO
	2027
	2027
	redovni rad

	10.2
	Sufinansirati najmanje jedan inkluzivni kulturni i jedan sportsko-rekreativni program godišnje u kojem LSI učestvuju kao aktivni učesnici, ne samo publika.
	Najmanje 4 programa tokom 2027–2028; broj učesnika i prilagođavanja evidentirani.
	Opština; KIC, sportske organizacije, NVO
	2027
	2028
	do 6.000 €/godišnje

	10.3
	U opštinske konkurse i podržane manifestacije uvesti minimum pristupačnosti najave, prostora i razumnih prilagođavanja, u skladu sa vrstom događaja.
	Kriterijum uveden u pozive/ugovore; izvještaji sadrže podatak o pristupačnosti.
	Opština Tuzi
	I kv. 2027.
	2028
	redovni rad

	10.4
	Podstaći lokalne medije i opštinske komunikacione kanale da redovno obrađuju prava LSI i primjere uklanjanja barijera, uz izbjegavanje stereotipnog i paternalističkog prikaza.
	Najmanje 6 sadržaja godišnje; učešće LSI/OOSI u pripremi sadržaja.
	Opština; mediji, OOSI/NVO
	2027
	2028
	redovni rad / do 1.000 €




7. FINANSIJSKI OKVIR
Finansiranje Plana zasniva se na kombinovanju redovnih sredstava Opštine, budžeta nadležnih državnih institucija, sredstava Fonda za profesionalnu rehabilitaciju i zapošljavanje lica sa invaliditetom, sredstava za finansiranje usluga socijalne i dječje zaštite i donatorskih/IPA izvora. Plan namjerno ne iskazuje fiktivni ukupni iznos za aktivnosti kod kojih trošak zavisi od tehničke dokumentacije, broja korisnika ili ugovaranja licencirane usluge.
	Vrsta troška
	Obuhvat
	Primarni izvori finansiranja

	Redovni rad
	Analize, protokoli, koordinacija, provjera propisa, dio konsultacija i izvještavanja
	Postojeće budžetske linije institucija

	Niskotroškovne mjere
	Pristupačni materijali, procjena pristupačnosti, manje konsultacije, edukacije i komunikaciona prilagođavanja
	Budžet Opštine; do 2.000 € po aktivnosti gdje je naznačeno

	Usluge u zajednici
	Pomoć u kući, personalna asistencija ili druga prioritetna usluga
	Opština + MSSD + donatori; iznos nakon procjene potreba i ugovaranja

	Ciljana obrazovna i programska podrška
	Podrška djeci i porodicama, funkcionalna prilagođavanja školskih prostora, inkluzivni kulturni/sportski programi
	Opština, resorna ministarstva, donatori

	Kapitalna pristupačnost
	Veći radovi na javnim objektima, školama, javnim površinama i saobraćajnoj infrastrukturi
	Kapitalni budžet Opštine, resorna ministarstva, projekti/donatori; po predmjeru

	Profesionalna rehabilitacija i subvencije
	Mjere ZZZCG, prilagođavanje radnih mjesta, subvencije zarada i podrške poslodavcima
	ZZZCG / Fond za profesionalnu rehabilitaciju


Sekretarijat za finansije i koordinator Plana treba da prije usvajanja godišnjeg programa sprovođenja utvrde planirane iznose po aktivnostima za narednu budžetsku godinu. Kod usluga i kapitalnih radova sredstva se unose tek kada su poznati broj korisnika, standard usluge ili tehnička procjena. Na taj način se izbjegava praksa da se u plan upiše nominalni iznos koji nema jasnu vezu sa realnim troškom.
8. MONITORING I EVALUACIJA
Za praćenje sprovođenja Plana odgovorna je Radna grupa, uz koordinaciju Sekretarijata za lokalnu samoupravu. Praćenje se zasniva na indikatorima iz akcionog plana i dokumentovanim izvorima provjere: službenim evidencijama, izvještajima institucija, zapisnicima, ugovorima, fotografijama/tehničkoj dokumentaciji kada je riječ o pristupačnosti, korisničkim podacima u agregiranom obliku i izvještajima o konsultacijama.
Radna grupa najmanje dva puta godišnje razmatra napredak, a jednom godišnje priprema javni izvještaj. U izvještaju se za svaku aktivnost navodi status: realizovana, djelimično realizovana, nije realizovana, uz kratko obrazloženje, ostvarenu vrijednost indikatora, utrošena sredstva i dokaz realizacije. Održan sastanak, objava ili inicijativa ne smatraju se dovoljnim dokazom za aktivnost čiji je planirani rezultat funkcionalno prilagođen objekat, dostupna usluga ili konkretno uključenje korisnika.
Pokazatelji koji se odnose na osobe razvrstavaju se po polu i, gdje je moguće i svrsishodno, po uzrastu i teritoriji, uz poštovanje zaštite podataka o ličnosti. Kod malih brojeva treba izbjegavati objavljivanje kombinacija podataka koje bi mogle dovesti do identifikacije pojedinca.
Na kraju 2028. godine priprema se završna evaluacija sprovođenja Plana. Evaluacija treba da procijeni ne samo procenat završenih aktivnosti, već i da li je došlo do mjerljivog povećanja funkcionalne pristupačnosti, dostupnosti usluga u zajednici, korišćenja profesionalne rehabilitacije, podrške djeci i učešća lica sa invaliditetom u lokalnom odlučivanju. Nalazi završne evaluacije koriste se za pripremu narednog lokalnog planskog dokumenta.

